CELEX: 52011PC0822
Language: sk
Date: 2011-11-30
Title: Návrh ROZHODNUTIE EURÓPSKEHO PARLAMENTU A RADY o strategickom inovačnom programe Európskeho inovačného a technologického inštitútu (EIT): príspevok EIT k vytváraniu inovatívnejšej Európy

|
			
		
		
		52011PC0822
		
			Návrh ROZHODNUTIE EURÓPSKEHO PARLAMENTU A RADY o strategickom inovačnom programe Európskeho inovačného a technologického inštitútu (EIT): príspevok EIT k vytváraniu inovatívnejšej Európy /* KOM/2011/0822 v konečnom znení - 2011/0387 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Európsky inovačný a technologický
inštitút (EIT) bol zriadený nariadením (ES) č. 294/2008
s cieľom prispievať k udržateľnému hospodárskemu rastu
a konkurencieschopnosti tak, že bude posilňovať inovačnú
kapacitu EÚ a jej členských štátov prostredníctvom úplnej integrácie
znalostného trojuholníka. V súlade s ustanoveniami uvedeného
nariadenia má Komisia do konca roku 2011 na základe návrhu EIT prijať a
predložiť na schválenie Európskemu parlamentu a Rade návrh
strategického inovačného programu EIT, v ktorom sa vymedzia dlhodobé
prioritné oblasti EIT vrátane prehľadu plánovaných činností
vysokoškolského vzdelávania, výskumných a inovačných činností na
obdobie siedmich rokov. 
EIT predložil Komisii svoj prvý návrh
strategického inovačného programu pred 30. júnom 2011.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENIE VPLYVU
Pri príprave návrhu sa prihliadalo na
príspevky do otvorenej verejnej konzultácie o EIT, ako aj na výsledky
otvorenej verejnej konzultácie o spoločnom strategickom rámci
v oblasti financovania výskumu a inovácie. Svoje názory vyjadrili
členské štáty a široké spektrum zainteresovaných strán
z priemyslu, akademickej obce a občianskej spoločnosti. Z konzultácií
vyplynula silná podpora poslaniu EIT, ktoré spočíva v podnecovaní
väčšej a lepšej spolupráce medzi svetom vysokoškolského vzdelávania,
podnikania, výskumu a inovácie. Respondenti vyjadrili názor, že EIT by mal
zohrávať dôležitú úlohu v rámcovom programe Horizont 2020 – novom programe
EÚ v oblasti výskumu a inovácie, a mal by vytvárať užšie
prepojenia s ostatnými snahami na európskej a vnútroštátnej úrovni.
Väčšina respondentov ocenila spôsob, akým EIT zabezpečuje
účasť podnikov na svojich činnostiach, a vyzvala inštitút, aby
posilnil svoje podporné činnosti. Respondenti okrem toho zapojenie
podnikov považujú za vysoko relevantný faktor úspešnosti EIT v budúcnosti.
Na prilákanie účasti súkromného sektora je teda nevyhnutné
zabezpečiť pružnosť, presné pravidlá a jednoznačnú
návratnosť investícií.
Návrh sa takisto opiera o externú
hodnotiacu správu, v ktorej sa vyzdvihuje veľká opodstatnenosť
koncepcie integrácie znalostného trojuholníka a okruhov tém, okolo ktorých
je EIT vystavaný. Model vytvorený EIT, ktorý vychádza z dlhodobých vysoko
integrovaných sietí stredísk spoločného umiestnenia, má širokú podporu.
Respondenti sa takisto jednotne zhodli v názore, že prínos znalostných
a inovačných spoločenstiev (ZIS) spočíva v tom, že
pôsobia ako katalyzátor pri tvorbe pridanej hodnoty činností, ktoré už
vykonávajú členské štáty na roztrieštenejšej báze.
3.           PRÁVNE PRVKY NÁVRHU
Návrh sa zakladá na článku 173 ods. 3
Zmluvy o fungovaní Európskej únie (ZFEÚ). Stavia na ustanoveniach
nariadenia o EIT a dopĺňa návrhy zahrnuté do balíka programu
Horizont 2020.
4.           VPLYV NA ROZPOČET 
Legislatívny finančný výkaz pripojený
k tomuto návrhu, ktorým sa mení a dopĺňa nariadenie, ktorým
sa zriaďuje EIT, stanovuje vplyv na rozpočet, ľudské a administratívne
zdroje.
2011/0387 (COD)
Návrh
ROZHODNUTIE EURÓPSKEHO PARLAMENTU A RADY
o strategickom inovačnom programe
Európskeho inovačného a technologického inštitútu (EIT): príspevok
EIT k vytváraniu inovatívnejšej Európy 
(Text s významom pre EHP)
EURÓPSKY PARLAMENT A RADA EURÓPSKEJ
ÚNIE,
so
zreteľom na Zmluvu o fungovaní Európskej únie (ZFEÚ), a najmä na
jej článok 173 ods. 3, 
so
zreteľom na nariadenie Európskeho parlamentu a Rady (ES)
č. 294/2008 z 11. marca 2008, ktorým sa zriaďuje Európsky
inovačný a technologický inštitút[1],
so zreteľom na návrh Európskej komisie,
po postúpení návrhu legislatívneho aktu národným
parlamentom,
so zreteľom na stanovisko Európskeho
hospodárskeho a sociálneho výboru[2],

konajúc v súlade s riadnym legislatívnym
postupom,
keďže:
(1)              
V nariadení (ES) č. 294/2008 sa ukladá Komisii
povinnosť predložiť na základe návrhu od Európskeho inovačného a
technologického inštitútu návrh prvého strategického inovačného programu
(ďalej len „SIP“). 
(2)              
V SIP by sa mali vymedzovať dlhodobé
prioritné oblasti Európskeho inovačného a technologického inštitútu
(ďalej len „EIT“) a mal by obsahovať posúdenie svojho
hospodárskeho vplyvu a kapacít na vytváranie najlepšej inovačnej pridanej
hodnoty. V SIP by sa mali zohľadniť výsledky monitorovania a
hodnotenia EIT. 
(3)              
Do prvého SIP by sa mali zahrnúť podrobné
špecifikácie a referenčný rámec prevádzky EIT, formy spolupráce medzi
správnou radou a znalostnými a inovačnými spoločenstvami (ďalej
len „ZIS“) a spôsoby financovania ZIS,
PRIJALI TOTO ROZHODNUTIE:
Článok 1
Týmto sa prijíma strategický inovačný
program Európskeho inovačného a technologického inštitútu stanovený
v prílohe.
Článok 2
Toto
rozhodnutie nadobúda účinnosť dvadsiatym dňom po jeho uverejnení
v Úradnom vestníku Európskej únie.
V Bruseli
Za Európsky parlament                                 Za
Radu
predseda                                                        predseda
PRÍLOHA
STRATEGICKÝ INOVAČNÝ PROGRAM EIT 

1.                      
Európsky inovačný a technologický inštitút – aktér EÚ
v oblasti inovácií

V strategickom inovačnom programe (SIP) sa predstavujú
priority Európskeho inovačného a technologického inštitútu (EIT) na
obdobie 2014 – 2020 a jeho spôsoby jeho fungovania. Je preto
kľúčovým nástrojom európskych tvorcov politík pri určovaní
strategického smerovania EIT, pričom sa ponecháva inštitútu značná
autonómnosť pri vymedzovaní spôsobov a prostriedkov na dosiahnutie
stanovených cieľov. 
SIP je výsledkom hĺbkového postupu, v rámci ktorého sa dbalo
na čerpanie z doterajších skúseností EIT a na celistvé
zohľadnenie skutočnosti európskeho inovačného priestoru.
Vychádza z prvého návrhu SIP, ktorý v súlade s požiadavkami nariadenia o EIT
predložila správna rada EIT Európskej komisii dňa 15. júna
2011. Takisto stavia na výsledkoch nezávislého hodnotenia
počiatočnej prevádzky EIT a na postupe konzultácií otvorených
účasti všetkých strán, ktorých sa v súčasnosti týkajú alebo by
sa potenciálne mohli týkať činnosti EIT vrátane podnikov, inštitúcií
vysokoškolského vzdelávania a výskumných organizácií, a takisto aj
vnútroštátnych a regionálnych úradov. 

1.1.                
EIT – riešenie spoločenských výzev
prostredníctvom inovácie v znalostnom trojuholníku 

V rýchlo sa meniacom svete sa cesta
Európy do budúcnosti odvíja od rastu, ktorý je inteligentný, udržateľný
a inkluzívny. Za kľúčové hnacie sily na dosiahnutie tohto
cieľa a zachovanie konkurencieschopnosti v rámci svetovej znalostnej
ekonomiky sa považuje tzv. „znalostný trojuholník“ výskumu, vzdelávania a inovácie
a vzájomné pôsobenie týchto troch zložiek. Európska únia na túto
skutočnosť nadviazala a vymenované oblasti označila vo svojej
stratégii Európa 2020 za priority politiky. Tieto priority sa predovšetkým
vykonávajú prostredníctvom hlavných iniciatív „Inovácia v Únii“ a „Mládež
v pohybe“, ktoré vytvárajú zastrešujúci politický rámec opatrení EÚ v
týchto oblastiach. Dopĺňajú ich ďalej hlavné iniciatívy „Integrovaná
priemyselná politika vo veku globalizácie“ a „Európa efektívne využívajúca
zdroje“. Európsky inovačný a technologický inštitút bude plnohodnotne
prispievať k dosahovaniu cieľov týchto hlavných iniciatív.
Dôvody zamerania stredobodu záujmu na výskum,
vzdelávanie a inovácie sú jednoznačné. V kontexte čoraz
väčšej celosvetovej konkurencie a v súvislosti s riešením
domácich demografických výzev bude budúci hospodársky rast a tvorba
pracovných miest v Európe pochádzať z prelomových inovácií
produktov, služieb a obchodných modelov, ako aj z jej schopnosti
podporovať, prilákať a udržať si talenty. V Európe možno
nájsť viacero jednotlivých prípadov úspešnosti, no členské štáty EÚ
v porovnaní so svetovými inovačnými lídrami v priemere podávajú
slabý výkon. EÚ okrem toho čelí čoraz väčšej konkurencii,
pokiaľ ide o talenty prichádzajúce z nových centier excelentnosti
v rýchlo sa rozvíjajúcich hospodárstvach. 
Preto je potrebná skutočná zmena našich
inovačných systémov a paradigiem. Napriek tomu, že v EÚ jestvuje
excelentnosť vo vysokoškolskom vzdelávaní, výskume a inovácii, stále
je príliš často roztrieštená. Európa musí prekonať tento nedostatok
strategickej spolupráce presahujúcej hranice krajín, sektorov a disciplín.
Európa si takisto musí osvojiť skutočnú kultúru podnikania, ktorá je
nevyhnutná na zachytenie hodnoty výskumu a inovácie, na vytvorenie nových
projektov a na skutočné zavedenie inovácií na trh v sektoroch s
vysokým potenciálom rastu. Európa musí posilniť úlohu inštitúcií
vysokoškolského vzdelávania ako hnacích síl inovácie, keďže talentované
osoby potrebujú nadobudnúť správne zručnosti, poznatky a postoje, aby
boli schopné presadzovať inovácie. 
EIT bol zriadený presne na tento účel, t.
j. prispievať k udržateľnému hospodárskemu rastu
a konkurencieschopnosti tak, že bude posilňovať inovačnú
kapacitu Únie a jej členských štátov. Plnou integráciou znalostného
trojuholníka vysokoškolského vzdelávania, výskumu a inovácie bude inštitút
výrazne prispievať k riešeniu spoločenských výzev vymedzených
v programe Horizont 2020 a prinášať systémové zmeny spôsobov
spolupráce európskych inovačných činiteľov. 
Na dosiahnutie tohto cieľa EIT kombinuje
strategickú orientáciu na úrovni EIT s prístupom zdola nahor
prostredníctvom svojich znalostných a inovačných spoločenstiev
(ZIS). ZIS sú vysoko integrované partnerstvá, v rámci ktorých sa dlhodobo
združujú excelentné univerzity, výskumné strediská, malé a veľké
spoločnosti a ďalší inovační činitelia, aby spolu riešili
osobitné spoločenské výzvy. Každé ZIS je organizované v rámci siete
malého počtu vzájomne prepojených stredísk spoločného umiestnenia,
v ktorých partneri úzko spolupracujú na každodennej báze a na bezprecedentnom
stupni spoločných strategických cieľov. Strediská spoločného
umiestnenia stavajú na jestvujúcich centrách excelentnosti, pričom ich
ďalej rozvíjajú na mieste inovačné ekosystémy a prepájajú ich so
širšou sieťou inovačných uzlov v celej Európe. V rámci EIT
sa jednotlivým ZIS poskytol veľký stupeň autonómnosti, pokiaľ
ide o vymedzovanie ich vnútornej organizácie, zloženia, programu a
pracovných metód, čo im umožňuje zvoliť si prístup, ktorý je najvhodnejší
na dosiahnutie ich cieľov. Na strategickej úrovni EIT organizuje výberové
konanie ZIS, koordinuje ich v pružnom rámci a šíri ich najlepšie postupy dobrej
správy a modely financovania.
Prostredníctvom znalostných
a inovačných spoločenstiev EIT pomáha vytvárať prostredia,
ktoré sú priaznivejšie naklonené rozmachu inovácií a tvorbe prelomových
poznatkov spôsobom, v rámci ktorého spolupracujú svet vysokoškolského
vzdelávania, svet výskumu a podnikania. Tento prístup umožňuje
riešiť čoraz zložitejšie spoločenské výzvy stanovené
v programe Horizont 2020 holistickým spôsobom tak, že združuje
excelentných ľudí z rôznych sektorov, prostredí a odborov, ktorí by sa
inak zrejme nestretli, s cieľom spoločne nachádzať riešenia
danej výzvy. 
Dosiahnuté úspechy
EIT ukončil počiatočnú fázu
zameranú na vytvorenie svojej prevádzky prostredníctvom ZIS a zavedenie
rozhodovacieho postupu EIT a výkonných funkcií v podobe správnej rady
a ústredia. EIT takisto úspešne naplnil svoj hlavný cieľ plnej
integrácie celého inovačného reťazca, ktorý združuje inštitúcie
vysokoškolského vzdelávania, výskumné organizácie a podniky prostredníctvom
troch počiatočných znalostných a inovačných
spoločenstiev zriadených v roku 2010 v oblastiach, ktoré
určili Rada a Parlament ako podstatné pre budúci rozvoj Európy. Týmito
oblasťami sú udržateľná energetika (KIC InnoEnergy), prispôsobenie sa
zmenám klímy a ich zmiernenie (ClimateKIC) a informačná
a komunikačná spoločnosť v budúcnosti (EIT ICT Labs). 
EIT okrem toho v súčasnosti
upevňuje svoju pozíciu inovačného inštitútu z ústredia
v Budapešti. Taktiež sa vytvorila nadácia EIT Foundation, ktorá je právne
nezávislou organizáciou venujúcou sa propagácii a podpore práce
a činností EIT a posilňovaniu spoločenského vplyvu
EIT. 
ZIS na ceste k integrovaným
partnerstvám svetovej triedy
Súčasné tri ZIS úspešne dosiahli kritické
množstvá vo svojich príslušných oblastiach vrátane vyváženej účasti
rôznych zložiek znalostného trojuholníka. Kombinovaná sila partnerov
v ZIS, či už ide o číselné vyjadrenie, alebo dôležitosť,
ktorú predstavujú vo svojich príslušných oblastiach, vytvára potenciál na to,
aby dosiahli svetovú úroveň.
Graf č. 1 – Spoločné
umiestnenie ZIS
ZIS využili rôzne prístupy pri budovaní
svojich stratégií a správnych štruktúr, v ktorých sa prihliadalo na rôzne
tematické oblasti. Jedno ZIS sa zriadilo ako spoločnosť, ostatné dve
sú neziskové združenia. Štruktúra všetkých sa krúti okolo približne 30 hlavných
partnerov a piatich až šiestich stredísk spoločného umiestnenia,
ktoré obyčajne lemuje rôzny počet dodatočných pridružených
partnerov vrátane malých a stredných podnikov (MSP). 
Podoba ZIS vo forme jedného právneho subjektu,
ktorý vedie generálny riaditeľ (CEO), sa jednoznačne odkláňa od
tradičného prístupu viacerých príjemcov. Všetky ZIS sa okrem toho pri
strategickom plánovaní svojich činností riadia zásadami obchodného plánu a
všetky ZIS zrealizovali koncepciu spoločného umiestňovania –
zoskupovanie rôznych tímov na jednom fyzickom mieste, ktoré slúži ako stredisko
výmeny informácií v oblasti mnohých činností ZIS a spája spôsobilosti
a zručnosti rozvinuté v rôznych oblastiach špecializácie na
celoeurópskej úrovni. 
Činnosti ZIS zahŕňajú celý
inovačný reťazec a ich súčasťou je okrem iného
vytváranie magisterských a doktorandských programov s označením
EIT, v rámci ktorých sa spája excelentná veda s podnikateľským
vzdelávaním, službami vytvárania podnikov a programami mobility.
Keďže spočiatku sa činnosti ZIS zameriavali na talent
a ľudí, prvé výsledky sa dosiahli v oblasti vzdelávania a podnikania
vrátane vytvorenia magisterských a doktorandských programov (PhD). Dve ZIS
spojili svoje sily a spolupracujú na spoločnom magisterskom programe
Smart Grids (inteligentné siete).
Úspechy,
ktoré ZIS dosiahli v prvom roku pôsobenia ( 2010 – 2011) sú sľubné:
Takmer 500
študentov absolvovalo odbornú prípravu v rámci letných kurzov a viac ako 200
študentov je v súčasnosti zapísaných do osobitných magisterských
programov s označením ZIS. Dopyt po talentovaných ľuďoch je
vysoký: Napríklad spoločenstvu KIC InnoEnergy bolo doručených 950
prihlášok na jeho magisterský program, pričom prijať bolo možné 155
študentov. Absolventi kurzov ClimateKIC z roku 2010 a 2011 vytvorili
združenie absolventov s cieľom udržiavať dlhodobé zapojenie sa
do ZIS. 
Vďaka
cenám a oceneniam alebo vďaka podpore od ZIS bolo doteraz vytvorených
šesť nových podnikov. Viac ako 50 nových podnikov je
v súčasnosti zapojených do inkubačných činností.
Spoločenstvo EIT ICT Labs podporuje 18 malých spoločností
prostredníctvom obchodných poradcov.
Na
regionálnej úrovni sa vytvorili prepojenia v rámci znalostného
trojuholníka prostredníctvom medzidisciplinárnych programov profesijného
rozvoja, ako je napr. program spoločenstva Climate KIC „Priekopníci
v praxi“ (Pioneers in practice) (doteraz sa na tomto programe mobility
zúčastnilo 59 jednotlivcov). 
Vytvorili
sa nové pravidlá duševného vlastníctva, podľa ktorých si zisk vyplývajúci
z práv duševného vlastníctva spoločne delia zapojené spoločnosti
a právny subjekt ZIS.
Graf č. 2 – Partneri ZIS
v roku 2011 (podniky, vysokoškolské vzdelávanie, výskum)

1.2.           
Prínos EIT – výnimočné črty 

Prístup EIT sa vyznačuje množstvom
prvkov, ktorými prináša skutočnú pridanú hodnotu na úrovni Únie: 
·                        
Prekonávanie roztrieštenosti pomocou dlhodobých
integrovaných partnerstiev a vytváranie kritického množstva prostredníctvom
svojho európskeho rozmeru: Budovaním na jestvujúcich
iniciatívach spolupráce EIT pozdvihuje vybrané partnerstvá v ZIS na
trvalejšiu a strategickejšiu úroveň. ZIS umožňujú partnerom
svetovej triedy zoskupiť sa v novom zložení, zlepšiť jestvujúce
zdroje, dostať sa k novým podnikateľským príležitostiam
prostredníctvom nových hodnotových reťazcov, v rámci ktorých sa
riešia výzvy s vyšším rizikom a väčším rozmerom. Hoci je
v členských štátoch EÚ veľký počet centier excelentnosti,
často jednotlivo nedosahujú kritické množstvo pre celosvetovú súťaž.
Strediská spoločného umiestnenia ZIS ponúkajú silným miestnym
činiteľom príležitosť úzko sa prepojiť s inými
excelentnými partnermi cez hranice, a umožňujú im tak konať a presadiť
sa na celosvetovej úrovni. 
·                        
Zvyšovanie vplyvu investícií na vzdelávanie,
výskum a inováciu a testovanie nových spôsobov riadenia inovácie: EIT pôsobí ako katalyzátor a vytvára prínos pre jestvujúcu
výskumnú základňu tak, že urýchľuje preberanie a využívanie
technológií a výsledkov výskumu. Inovačné činnosti zase
prispievajú k zosúladeniu a mobilizácii investícií do výskumu
a k nastaveniu činností v oblasti vzdelávania
a odbornej prípravy tak, aby viac reagovali na obchodné potreby. Preto je
súčasťou vybavenia EIT vysoký stupeň pružnosti, aby bolo možné
testovať nové inovačné modely, umožňovať skutočné
rozlišovanie správy ZIS a modelov financovania ZIS a rýchlo sa
prispôsobovať s cieľom lepšie reagovať na nové príležitosti.
·                        
Podpora talentov na cezhraničnej úrovni
a podpora podnikateľstva prostredníctvom integrácie znalostného
trojuholníka: EIT podporuje inováciu pochádzajúcu od
ľudí a svoje úsilia upriamuje na študentov, výskumníkov
a podnikateľov. Poskytuje nové možnosti kariéry medzi akademickou obcou
a súkromným sektorom a inovatívne programy profesionálneho rozvoja.
Značkou EIT pripojenou k inovatívnym magisterským a doktorandským
programom (PhD) ZIS sa bude prispievať k vytváraniu medzinárodne
uznávanej značky excelentnosti, ktorá pomôže prilákať talenty z
Európy a zahraničia. Podnikateľstvo sa podporuje prostredníctvom
novej generácie študentov svetovej triedy, ktorí majú poznatky a postoje, ktoré
im umožnia premieňať nápady na podnikateľské príležitosti.
·                        
Inteligentné financovanie prostredníctvom
pákového efektu v spojení s prístupom orientovaným na výsledky
a podnikanie: EIT zabezpečuje asi 25 %
rozpočtu ZIS a katalyzuje 75 % finančných zdrojov od
širokého rozpätia verejných a súkromných partnerov, a vytvára tak
výrazný pákový efekt, keďže zoskupuje veľké investície a dáva do
súladu rôzne verejné a súkromné zdroje smerom k spoločne
schváleným stratégiám. Zameriavaním sa na vplyvy na trh, ako aj na spoločnosť,
sa EIT okrem toho riadi prístupom orientovaným na výsledky. Prevádzka ZIS dodržiava
zásady podnikania, odvíja sa od ročného obchodného plánu vrátane
ambiciózneho portfólia činností od vzdelávania po tvorbu podnikov, s
jasnými cieľmi, výsledkami a kľúčovými ukazovateľmi
výkonu, na základe ktorých sa hodnotia. 

1.3.           
Synergie a doplnkovosť s inými politickými
iniciatívami a iniciatívami financovania 

Vzájomná prepojenosť výskumu, inovácie
a vzdelávania sa v iniciatívach a programoch EÚ čoraz viac
uznáva. V oblasti vzájomne sa posilňujúcich akcií na európskej,
vnútroštátnej a regionálnej úrovni jestvuje veľký potenciál. Pokiaľ
ide o úroveň EÚ, strategickým rámcom zabezpečeným rámcovým
programom v oblasti výskumu a inovácie (2014 – 2020) – Horizont 2020
sa ešte viac zabezpečí, že tieto synergie sa budú naplno využívať. 
EIT výrazne prispeje k dosahovaniu
cieľov vytýčených v programe Horizont 2020, najmä
prostredníctvom riešenia spoločenských výzev spôsobom, ktorý bude
dopĺňať iné iniciatívy v týchto oblastiach. V rámci
programu Horizont 2020 sa EIT bude zaraďovať do cieľa „riešenie
spoločenských výzev“, a keďže sa bude riadiť prístupom
plynulej interakcie rôznych cieľov, takisto bude prispievať
k cieľu „vedúce postavenie priemyslu a konkurencieschopné
rámce“, a to tak, že bude podnecovať výskum orientovaný na výsledky
a podporovať vytváranie inovatívnych MSP s vysokým rastom.
Napokon bude prispievať k vytváraniu „excelentnej vedeckej základne“
tak, že bude podporovať cezhraničnú mobilitu medzi disciplínami,
sektormi a krajinami, a začleňovaním podnikateľstva a kultúry
podstupovania rizika do inovatívnych študijných postgraduálnych programov. EIT
tak výrazne prispeje k podpore rámcových podmienok, ktoré sú potrebné na realizáciu
inovačného potenciálu výskumu EÚ a na podporu dokončenia Európskeho
výskumného priestoru (ERA). 
EIT prináša do politiky EÚ v oblasti
výskumu a inovácie plnohodnotný rozmer vzdelávania. Prostredníctvom
inovatívneho a podnikateľského vzdelávania významným spôsobom
premosťuje výskumný a inovačný rámec s politikami a programami v
oblasti vzdelávania a poskytuje dlhodobý záväzok potrebný na
zabezpečenie udržateľných zmien v oblasti vysokoškolského
vzdelávania. Predovšetkým prostredníctvom nových transdisciplinárnych a
medzidisciplinárnych študijných programov s označením EIT vedie EIT
spoločné snahy o vytvorenie vzdelávania zameraného na inovácie, ktoré
má jasné vedľajšie účinky v rámci širšieho európskeho programu
modernizácie inštitúcií vysokoškolského vzdelávania, čím sa zároveň
podporuje európsky priestor vysokoškolského vzdelávania. 
Okrem toho sa vytvárajú príležitosti na
vzájomné posilňujúce interakcie s politikou Únie v oblasti
súdržnosti a to tak, že sa riešia prepojenia medzi miestnymi
a celosvetovými hľadiskami inovácie. Strediská spoločného
umiestnenia umožňujú cezhraničnú spoluprácu a majú vhodné
postavenie na to, aby vedeli zhodnotiť rôzne schémy financovania v rámci
svojich príslušných regiónov. Strediská spoločného umiestnenia zohrávajú
dôležitú úlohu pri posilňovaní prepojenosti miestnej a celosvetovej
úrovne ZIS ako celku vrátane prostredníctvom spolupráce s regionálnymi
úradmi, najmä s tými, ktoré sú zapojené do vytvárania
a zabezpečovania regionálnych inovačných stratégií inteligentnej
špecializácie (RIS3). Okrem toho by bolo možné posilniť prepojenia medzi
ZIS a miestnymi skupinovými organizáciami s cieľom zvýšiť
zapojenie MSP do činností ZIS. Zatiaľ čo príležitosti na
vytváranie synergií sa líšia v závislosti od tematického zamerania ZIS,
množstvo iniciatív a programov na úrovni EÚ má veľký potenciál na
ponúknutie výhod vyplývajúcich zo spolupráce a koordinácie. Keďže
celková koncepcia znalostných a inovačných spoločenstiev EIT
spočíva vo vytváraní prínosu v oblasti súčasnej európskej
excelentnosti, súčasné aj budúce ZIS by sa mali spravidla usilovať
o čo najväčšie využitie týchto synergií. ZIS budú prínosné pre
iniciatívy, ktoré môžu jestvovať v súvisiacich oblastiach vrátane iniciatív
spoločného plánovania, európskych partnerstiev v oblasti inovácií a
verejno-súkromných partnerstiev. 
Spoločnými programovými iniciatívami,
ktoré sú kľúčovým nástrojom na riešenie roztrieštenosti
v oblasti výskumu, sa zabezpečí jadro celoeurópskej výskumnej
základne ZIS. ZIS môžu zasa zrýchliť a posilniť využívanie
excelentného verejného výskumu zhromaždeného v rámci iniciatív
spoločného plánovania a riešiť tak roztrieštenosť
v oblasti inovácie. Spoločné technologické iniciatívy (STI)
a novo vytvorené verejné a súkromné partnerstvá poskytujú platformy
na podporu veľkorozmerného výskumu, ktorého hybnou silou je priemysel,
a posilňujú rozvoj hlavných technológií. ZIS môžu pomôcť
katalyzovať tieto veľké výskumné investície s cieľom
urýchliť prenos technológií a komercializáciu a vytvoriť
nové projekty v rámci jestvujúcich podnikov prostredníctvom
podnikateľských talentov. Prístupom založeným na znalostnom trojuholníku
EIT doplní investície Európskej rady pre výskum (ERC) do hraničného
výskumu svetovej triedy, keďže sa zameria na celý inovačný
reťazec od nápadov až po ich uplatnenie a využitie a poskytne
ďalšie príležitosti pre výskumníkov Marie Curie a študentov v rámci
programu „Erasmus pre všetkých“ študentov, pokiaľ ide o inovácie
a otvorenie sa svetu podnikania. 
Pripravované európske partnerstvá
v oblasti inovácie poskytnú zastrešujúce rámce, ktoré uľahčia
zosúladenie a synergie výskumných a inovačných nástrojov a politík
odvíjajúcich sa od ponuky a dopytu. ZIS
môžu prispieť k európskemu partnerstvu v oblasti inovácií
prostredníctvom svojej distribuovanej povahy a skúsenostiam z terénu,
a to najmä tak, že budú vytvárať potrebný ľudský kapitál,
vzdelávať kľúčových činiteľov, ako sú napr. podnikatelia
a výskumníci, a určovať rámcové podmienky a najlepšie
postupy v otázkach politiky, regulácie alebo normalizácie vo svojich
príslušných sektoroch. 
V praxi to znamená, že možnosti synergií
vzniknú rôznymi spôsobmi v závislosti od ZIS a výzvy.
V súčasnosti sa na úrovni ZIS vytvárajú prepojenia s inými
iniciatívami, ktoré sa odlišujú v závislosti od osobitostí konkrétneho ZIS
a jeho tematického zamerania. 
Príklady
zavedených synergií medzi ZIS a inými iniciatívami (k septembru 2011)
·                        
Laboratóriá EIT pre informačné a
komunikačné technológie (EIT ICT Labs) sú prepojené a úzko spolupracujú s
verejno-súkromným partnerstvom v oblasti budúceho internetu, spoločnou
technologickou iniciatívou Artemis a s iniciatívami EUREKA, ako napr. ITEA
(Informačné technológie pre pokrok Európy) a s partnerstvom Trust in
Digital Life (Dôvera v digitálnom svete). Uplatňovaním tzv. „katalyzátorov“
ZIS, ako je napr. inovačný radar, podnecovateľ patentov a prenos
technológií počas celého životného cyklu výskumných projektov financovaných
EÚ, sa zvýši trhový vplyv EIT ICT Labs. Poskytnutím prístupu k svojim
strediskám spoločného umiestnenia môže zvýšiť mobilitu osôb
a nápadov v rámci Európy.
·                        
Spoločenstvo KIC InnoEnergy prispieva
k napĺňaniu strategického plánu energetických technológií (plán
SET) okrem iného prostredníctvom svojej účasti na platforme SETIS
v oblasti sledovania a mapovania technológií. Takisto
v súčasnosti spolupôsobí so Spoločným výskumným centrom
Komisie (JRC) v oblasti simulačných spôsobilostí pri zostavovaní
scenárov. 
·                        
Spoločenstvo Climate KIC aktívne
zabezpečuje synergie s iniciatívami spoločného plánovania v oblasti,
keďže inovačný program a vykonávací plán spoločenstva
Climate KIC sa bude z časti zakladať na spoločnom strategickom
programe, ktorý sa stanovil v rámci iniciatívy spoločného plánovania
climate (klimatické služby a prispôsobenie sa zmenám). Regionálne
inovačné a vykonávacie spoločenstvá (RIS) spoločenstva
Climate KIC prinesú originálny celoeurópsky regionálny inovačný model,
ktorý využíva regióny na skúšobné účely, a prepája tak rozvoj
riadiacich schopností a regionálne silné miesta s celosvetovými
výzvami.

2.                      
2. Prehĺbenie úlohy EIT po roku 2013: priority 
2.1.                
Podnietenie rastu, vplyvu a udržateľnosti
prostredníctvom ZIS 

Poučenia z fázy
zriaďovania
Súčasťou postupov zriaďovania
počiatočných ZIS bolo značné množstvo učenia sa
z vlastných skúseností. Vyplynulo z nich, že ZIS vychádzajú
z novátorskej koncepcie a výzvu právne sa zorganizovať ako ZIS
a vytvoriť zmluvný vzťah so ZIS a ich partnermi podcenili
všetky strany zapojené do postupu. Nedostatočné vedomosti o vhodnosti
rôznych foriem právnej subjektivity takisto nepomohli dospieť k plynulému
postupu zriaďovania. Treba zachovať prístup zdola nahor, ktorý
každému ZIS prenecháva podstatný priestor na zorganizovanie partnerstva, no
zároveň je potrebné poskytnúť ďalšie usmernenia
s cieľom určiť vhodné právne formy. Nemala by sa
podceňovať ani výzva spočívajúca v spojení rozličných
akademických a obchodných kultúr v jednom právnom subjekte; preto je
dôležité mať spoločné hodnoty na úrovni ZIS aj na úrovni EIT. ZIS sú
veľkorozmernými inštitučnými inováciami a každé ZIS je odlišné.
Vďaka tomu sa vytvára bohatá ponuka inovačných modelov, avšak
súčasne sa tak sťažuje celková koordinácia a monitorovanie ZIS. 
V budúcnosti by sa smerom nahor od
výberového postupu mali poskytovať jasnejšie usmernenia, aby sa zaistili
spoločné základné strategické črty vo všetkých ZIS, pričom sa
umožní rôznorodosť prístupov k organizácii ZIS, prístupov
k výsledkom a financovaniu. V rámci súčasného celkového
počtu tri ZIS sa zatiaľ nedosahuje kritické množstvo na to, aby EIT
naplno rozvinul svoj potenciál ako vedúci inovačný inštitút. Pokiaľ
jestvujú len tri ZIS, sú obmedzené možnosti na dosahovanie výhod naprieč
viacerými ZIS v oblasti pridružených príležitostí inovácií či na
dosiahnutie úspor z rozsahu v rámci správy a šírenia. Znamená to
takisto, že EIT nemá dostatočnú veľkosť na to, aby mohol
skutočne pôsobiť ako plnohodnotná európska inštitúcia. Z tohto
pohľadu sú preto potrebné dodatočné ZIS, aby mohol EIT
nadobudnúť kritické množstvo a stať sa viac ako len množinou
prvkov. Ak má EIT skúmať možnosti novej správy inovácií a modelov
riadenia prostredníctvom ZIS, treba vytvoriť obmedzené množstvo
dodatočných partnerstiev s cieľom rozšíriť vzorku, na
ktorej sa zakladajú skúsenosti EIT. 
EIT ako investor do znalostného
trojuholníka 
Na základe týchto poučení sa EIT snaží
o upevnenie a ďalšie rozvíjanie svojej úlohy „investora“, ktorý podporuje
jestvujúce centrá excelentnosti v oblasti výskumu, podnikania a vysokoškolského
vzdelávania v Európe a umožňuje im spájať sa
a posilňovať dlhodobú systematickú spoluprácu prostredníctvom
ZIS. 
Investorským prístupom EIT podporuje zameranie
sa na určenie najlepších strategických príležitostí a zvolenie
portfólia partnerstiev svetovej triedy, t. j. ZIS, aby ich bolo možné
zabezpečiť. V rámci tohto prístupu EIT udeľuje ZIS
ročné granty na základe ich predchádzajúceho výkonu a činností,
ktoré navrhujú vo svojom obchodnom pláne. Pri posudzovaní obchodných plánov sa využijú
služby externých, nezávislých odborníkov. Preto
by EIT nemalo len vymedzovať hlavné smerovanie a víziu, ale musí tiež ZIS
poskytnúť vhodnú úroveň podpory a monitorovať ich výkon.
ZIS majú zároveň k dispozícii vysoký stupeň voľnosti,
pokiaľ ide o vymedzenie vnútorných stratégií a organizácie, a takisto aj
pri zabezpečovaní svojich činností a mobilizácii potrebných
talentov a zdrojov. 
Návratnosť investícií EIT do ZIS sa bude
merať na základe hmatateľného úžitku pre európske hospodárstvo a
spoločnosť vo všeobecnosti, ako napr. vytvorenie nových podnikov,
produktov a služieb na jestvujúcich a budúcich trhoch, podnikaví
ľudia vybavení lepšími zručnosťami, nové a príťažlivejšie
pracovné príležitosti a pritiahnutie a udržanie talentov z EÚ
a zahraničia. 
Zo strany EIT si to vyžaduje zriadenie pevného
systému monitorovania a hodnotenia zameraného na dosiahnuté úspechy,
výsledky a vytváranie hospodárskeho aj spoločenského vplyvu, ktoré sa
majú porovnávať s referenčnými kritériami najlepších medzinárodných
postupov. Prioritou v tomto smere je vytvorenie vyváženého systému
monitorovania výkonu na posúdenie vplyvu EIT prostredníctvom ZIS, jeho
vlastného výkonu ako organizácie a príspevku EIT k programu Horizont 2020.

Významným prvkom v tomto ohľade je
takisto rozvoj, spoločne so ZIS, skutočnej firemnej identity
EIT, ktorá sa pohybuje okolo súboru spoločne vyznávaných hodnôt.
Zatiaľ čo všetky ZIS a ich jednotliví partneri majú svoju
vlastnú firemnú identitu a hodnoty, všetci spoločne vyznávajú
hodnoty, ktoré spájajú spoločnosť EIT/ZIS. Patria medzi ne:
excelentnosť v znalostnom trojuholníku; zruční a podnikaví
ľudia; dlhodobá spolupráca cez hranice, disciplíny a sektory;
a zameranie sa na spoločenský a hospodársky vplyv. Takouto
identitou sa takisto posilní vonkajšia viditeľnosť a reputácia
EIT a ZIS.

2.1.1.          
Konsolidácia a posilnenie rastu a vplyvu
jestvujúcich ZIS

EIT bude aktívne podporovať
počiatočné tri ZIS s cieľom posilniť ich potenciál
a vplyv a ich príspevok k napĺňaniu cieľov
programu Horizont 2020. ZIS časom rozšíria svoje počiatočné
portfólio činností s cieľom využiť nové trhové alebo
spoločenské príležitosti. S cieľom podporiť tento vývoj
bude EIT poskytovať poradenstvo a v úzkej spolupráci s každým
jednotlivým ZIS vymedzovať stratégie spolufinancovania šité na mieru,
ktorými sa súčasne podporia strategické činnosti z hľadiska
EIT. 
ZIS by mali byť aj naďalej
dynamickými partnerstvami, a teda byť otvorené novým partnerom, ale
aj zrušiť, ak je to potrebné, jestvujúce partnerstvá. ZIS by mali
využiť nové zdroje jestvujúcej a potenciálnej excelentnosti,
pokiaľ prinášajú pridanú hodnotu, prostredníctvom účasti nových
partnerov v jestvujúcich strediskách spoločného umiestnenia,
posilnenej práce cez hranice spoločného umiestnenia v rámci každého ZIS,
alebo dokonca prostredníctvom zriadenia nového strediska spoločného
umiestnenia, a zároveň zachovať zameranie, silu
a riaditeľnosť partnerstva ZIS. 
Správna rovnováha medzi spoluprácou a súťažou je takisto
dôležitá na dosiahnutie maximálneho výkonu ZIS. EIT bude podnecovať ZIS,
aby sa zapojili do prác medzi ZIS v oblastiach, ktoré ponúkajú veľký
potenciál na vytvorenie synergií, napr. prostredníctvom spoločných kurzov
profesijného rozvoja, spoločných výskumných činností, magisterských
alebo doktorandských programov alebo cezhraničnej mobility ZIS medzi
akademickou obcou a svetom obchodu. Zároveň EIT vytvorí podnety na
určitý stupeň súťaže s cieľom povzbudiť ZIS, aby si
udržali svoje zameranie na výsledky vplyv a prijali vhodné opatrenia
v prípade nedostatočného výkonu. 
ZIS budujú na excelentnej výskumnej základni
svojich partnerov, a takisto sú aj priekopníkmi v oblasti podpory a
realizácie vzdelávacieho poslania EIT. Cieľom je vzdelávať
a vybaviť talentovaných ľudí odbornými zručnosťami,
poznatkami a zmýšľaním, ktoré je potrebné pre celosvetovú znalostnú
ekonomiku. Preto EIT aktívne okrem iného podporuje vysokoškolské programy
s označením EIT prostredníctvom monitorovania ich kvality
a súrodého vykonávania v rámci ZIS. V rámci tohto úsilia sa vo
veľkej miere využije partnerské a odborné hodnotenie a nadviaže
sa dialóg s vnútroštátnymi orgánmi a orgánmi na zabezpečenie kvality.
Týmto spôsobom sa podporí vnútroštátne a medzinárodné uznávanie
kvalifikácií s označením EIT a zvýši sa ich príťažlivosť
v celosvetovom meradle, a zároveň sa vytvorí platforma
spolupráce na medzinárodnej úrovni. V budúcnosti sa bude ZIS
odporúčať, aby rozšírili svoje vzdelávacie činnosti za hranice
postgraduálneho vzdelávania smerom k väčšej rôznorodosti študijných
programov s cieľom zabezpečiť širší záber inovatívnych
činností zameraných na profesijný rozvoj vrátane vzdelávania vedúcich
pracovníkov, odborných vzdelávacích kurzov šitých na mieru a letných škôl.
S cieľom posilniť vplyv vzdelávacích činností ZIS
a vyjsť v ústrety širšiemu záberu účastníkov môžu ZIS
uvažovať na experimentálnej báze o podobe vysokoškolských programov
prvého stupňa alebo balíkoch zameraných na vyučovanie na školách. 
EIT:
·                        
postupne zavedie konkurenčné mechanizmy
revízie v oblasti prideľovania percent grantu ZIS, v ktorých sa
zohľadní, že ZIS rastú rôznymi rýchlosťami, 
·                        
podnieti ZIS, aby vyvíjali jednotné akcie zamerané
na prierezové otázky,
·                        
vytvorí systém partnerských hodnotení
kvalifikácií s označením EIT a nadviaže dialóg
s vnútroštátnymi a medzinárodnými orgánmi na zabezpečenie kvality,
·                        
povzbudí ZIS, aby vytvárali rôznorodejšie
vzdelávacie činnosti a činnosti odbornej prípravy. 

2.1.2.          
Vytváranie nových ZIS 

S cieľom ešte viac posilniť
vplyv a podnietiť inováciu v nových oblastiach
spoločenských výzev bude EIT postupne rozširovať svoje portfólio ZIS.
Pridržiavaním sa cesty postupného rozvoja v oblasti zriaďovania nových ZIS
EIT zabezpečí, že poučenia z predchádzajúcich vĺn sa riadne
vezmú do úvahy a že ZIS sa vytvárajú len v tých oblastiach, ktoré majú jasný
inovačný potenciál a excelentnosť špičkovej triedy, na
ktorých možno stavať. V období rokov 2014 – 2020 sa preto nové ZIS
zriadia v dvoch vlnách, t. j. tri nové ZIS v roku 2014 a roku 2018,
čo bude viesť k portfóliu deviatich ZIS v období rokov 2014
– 2020 (čo sa rovná vytvoreniu 40 až 50 stredísk spoločného
umiestnenia v EÚ). Potenciálna nové výberové konanie ZIS v roku 2018
pevne buduje na výsledkoch podrobného externého hodnotenia EIT
a jestvujúcich ZIS vrátane posúdenia hospodárskeho
a spoločenského vplyvu ZIS a príspevku EIT k posilneniu
inovačných kapacít EÚ a členských štátov, a takisto aj na
hodnoteniach programu Horizont 2020. 
Nové ZIS sa zriadia v oblastiach veľkých spoločenských
výzev s skutočným inovačným potenciálom. EIT teda plnohodnotne prispieva k
dosahovaniu cieľov širšieho politického programu EÚ, a najmä k cieľom
programu Horizont 2020, v ktorom sa vymedzuje niekoľko veľkých
spoločenských výzev a podporných a priemyselných technológií. Cieľom je zriadiť
ZIS v tematických okruhoch, ktoré pre ich veľký rozmer a zložitú povahu
možno riešiť len pomocou medzidisciplinárneho, cezhraničného a
medzisektorového prístupu. Výber
tematických okruhov preto musí vychádzať z dôkladnej analýzy, v ktorej sa
bude zisťovať, či ZIS dokáže priniesť skutočnú pridanú
hodnotu a kladne vplývať na hospodárstvo a spoločnosť. 
Európska komisia túto analýzu uskutočnila pomocou postupu
zostaveného tak, aby bolo možné objektívne posúdiť potenciál budúcich
tematických zameraní ZIS. Jedným
z východiskových bodov bol návrh SIP, ktorý správna rada EIT predložila
Komisii v júni 2011. Zároveň sa
vytvoril súbor pevných kritérií s cieľom umožniť objektívne
posúdenie inovačného potenciálu, ktorý ponúka každý z budúcich
okruhov tém. Platnosť týchto kritérií sa
overila v rámci širšieho inovačného spoločenstva znalostného
trojuholníka prostredníctvom otvorenej verejnej konzultácie. Výsledkom tohto postupu je tento zoznam kritérií: 
·                        
riešiť hlavné
hospodárske a spoločenské výzvy, ktorým čelí Európa
a prispievať k napĺňaniu cieľov programu Európa 2020;
·                        
nadväzovať na príslušné politiky EÚ
a byť s nimi v koordinácii, a takisto aj na jestvujúce
iniciatívy v rámci programu Horizont 2020 a Erasmus pre všetkých,
·                        
byť schopný
mobilizovať investície a dlhodobé záväzky zo sektoru podnikania; mať
jestvujúci trh pre svoje produkty alebo byť schopný vytvárať nové
trhy,
·                        
vytvárať
udržateľné a systémové vplyvy, ktoré sa merajú podľa počtu
nových vzdelaných podnikavých ľudí, nových technológií a nových
podnikov,
·                        
združovať kritické
množstvo zainteresovaných strán z oblasti výskumu svetovej triedy,
vzdelávania a inovácie, ktoré by sa inak nestretli,
·                        
vyžadovať
medzidisciplinárny prístup a rozvoj nových typov vzdelávania cez hranice
disciplín,
·                        
riešiť hlavné
inovačné medzery, ako napr. európsky paradox, t. j. tematické okruhy,
v ktorých má Európa silnú výskumnú základňu, ale slabý inovačný
výkon.
Z posúdenia tematických okruhov
predložených v návrhu EIT, ako aj v rámci širšieho spoločenstva
zainteresovaných strán jasne vyplynulo, že tematické okruhy sa do určitej
miery líšia, pokiaľ ide o ich potenciálny vplyv, ktorý by ponúkli v
prípade zriadenia ZIS. Preto sa množstvo
tematických okruhov úplne zamietlo; ďalšie sa pretvorili tak, aby lepšie
reagovali na osobitosti európskeho a celosvetového kontextu v tejto
oblasti. 
Za hlavné tematické okruhy
s najväčším potenciálom na vytvorenie prínosu pre jestvujúce
činnosti a skutočné zrýchlenie inovácií v prípade zriadenia
nového ZIS sa určili tieto okruhy: 
·                        
výroba s pridanou
hodnotou
·                        
Food4future (potraviny
budúcnosti) – udržateľný dodávateľský reťazec od zdrojov po
spotrebiteľov
·                        
inovácia v oblasti
zdravého životného štýlu a aktívneho starnutia
·                        
suroviny – udržateľné
skúmanie, ťažba, spracovanie, recyklácia a nahradzovanie
·                        
inteligentná bezpečná
spoločnosť 
·                        
mobilita v meste 
Viac podrobných informácií
o jednotlivých témach sa uvádza v informačných hárkoch na konci
tohto dokumentu[3].
Na základe týchto tém bude
môcť EIT autonómne rozhodovať o zorganizovaní budúcich
výberových konaní ZIS. Úspešnosť budúcich výzev na vytvorenie ZIS bude z veľkej
miery závisieť od jasných usmernení, pokiaľ ide
o očakávania a požiadavky, ako aj časový rámec
umožňujúci uchádzačom o vytvorenie ZIS solídne sa
zorganizovať z právneho či finančného hľadiska pred
tým, ako predložia svoj návrh. ZIS sa budú vyberať na základe podrobných kritérií vymedzených
v nariadení o EIT a na základe zastrešujúcich zásad excelentnosti a
podstatnosti pre oblasť inovácií. Každé
vybrané ZIS bude musieť preukázať, ako bude vytvárať čo
najväčší vplyv v danej oblasti a podložiť dôveryhodnosť
svojej stratégie. 
S ohľadom na dve vlny výzev na vytvorenie
ZIS, ktoré sú naplánované na rok 2014 a 2018, sa pre prvú vlnu určili
tri tematické okruhy. S cieľom reagovať na potrebu postupného
prístupu pri zriaďovaní nových ZIS sa výber prvých troch tém odvíjal od
vyspelosti oblasti, možného spoločenského a hospodárskeho vplyvu
a od príležitostí na vytvorenie synergií s inými iniciatívami. Patria
medzi ne:
·                        
inovácia v oblasti
zdravého životného štýlu a aktívneho starnutia
·                        
suroviny – udržateľné
skúmanie, ťažba, spracovanie, recyklácia a nahradzovanie
·                        
Food4future (potraviny budúcnosti)
– udržateľný dodávateľský reťazec od zdrojov po
spotrebiteľov 
Pre dlhú vlnu v roku 2018 sa ráta so zostávajúcimi tematickými
okruhmi (mobilita v meste, výroba s pridanou hodnotou a inteligentná bezpečná
spoločnosť), pričom sa bude prihliadať na nové a
neočakávané výzvy, ktoré sa môžu v budúcnosti objaviť. 
EIT:
·                        
včas pripraví výberové konanie ZIS druhej
vlny v roku 2014 a po hodnotení programu Horizont 2020 vrátane jeho osobitného
programu a EIT, tretej vlny v roku 2018,
·                        
zabezpečí, že rámcové podmienky budúcich
výberových konaní ZIS sú nastavené tak, aby viedli k optimálnym výsledkom,
najmä prostredníctvom poskytnutia jasných usmernení o požiadavkách
a postupoch a prostredníctvom udelenia dostatočného času
navrhovateľom na zorganizovanie partnerstva.

2.2.                
Posilňovanie vplyvu EIT 

Podpora inovácie v celej Únii 
V počiatočnom období sa EIT
zameriaval najmä na snahy o zriadenie ZIS. Hoci je jednoznačným
cieľom EIT posilňovať jestvujúce centrá excelentnosti, EIT bude
musieť dbať na to, aby tiež prinášal úžitok v oblastiach Únie, ktoré
sa priamo nezúčastňujú na ZIS. Dôležitým poslaním EIT je preto
aktívne podporovať šírenie osvedčených postupov v oblasti
integrácie znalostného trojuholníka s cieľom vytvárať spoločnú
kultúru inovácií a spoločného využívania poznatkov. 
Do budúcna EIT musí pracovať na tom, aby
skúsenosti ZIS urobil zrozumiteľnými a opakovateľnými
a musí ich zabudovať do kultúry, ktorá môže pôsobiť ako vzor
v Európe a za jej hranicami. Určovaním, analýzou
a vzájomnou výmenou osvedčených postupov, ako aj prostredníctvom
nových modelov správy a financovania zo strany ZIS EIT zaručuje, že
poznatky vytvorené v rámci EIT a jeho ZIS sa šíria a zhodnocujú
v prospech ľudí a inštitúcií vrátane tých, ktoré nie sú priamo
zapojené do ZIS. 
EIT môže zohrávať rozhodujúcu úlohu pri
zlučovaní rôznorodých prístupov uplatnených v rámci ZIS a pri
ich premene na prenosné prístupy využiteľné v oblastiach s nízkou
inovačnou kapacitou, a ktoré by inak neboli schopné využiť vo svoj
prospech skúsenosti nadobudnuté v rámci EIT. Týmto krokom v ústrety
sa zaručí, že výhodami vyplývajúcimi zo skúseností EIT sa podporuje rozvoj
inovačnej kapacity v týchto oblastiach. V rámci tejto
činnosti je možné vytvoriť veľkú návratnosť, pokiaľ
stavia na práci ZIS. 
Hlavnými hnacími silami vzdelávania na úrovni
EIT môžu byť: výskum orientovaný na inovácie v oblasti tvorby nových
podnikov a nových obchodných modelov, riadenie portfólií duševných práv
a nové prístupy k spoločnému vlastníctvu duševných práv,
podnikateľstvo a nové integrované formy multidisciplinárneho
vzdelávania; inovatívna správa a finančné modely založené na koncepcii
otvorenej inovácie alebo zahrňujúce verejné orgány. Pomôžu EIT
pôsobiť ako vzor a konať ako „rozhodujúci hráč“ v európskom
inovačnom priestore a stať sa medzinárodne uznávanou
inovačnou inštitúciou.
Podpora a prilákanie talentov 
Úspešná inovácia sa odvíja od talentovaných
ľudí. Jedným z najhlavnejších úloh EIT je poskytnúť talentovaným
ľuďom príležitosť na plné využitie svojho potenciálu
a vytvoriť prostredia, v ktorých môžu prosperovať. EIT
vytvára takéto prostredia prostredníctvom ZIS, no potrebuje ich doplniť
o stratégie na prilákanie talentov vrátane tých najšpičkovejších spoza
hraníc ZIS. 
EIT preto zavedie osobitnú schému
zameranú na ľudí s cieľom zaručiť, že
na iniciatívu budú plne napojené talenty spoza hraníc stredísk
spoločného umiestnenia – študenti, výskumníci, pedagogickí pracovníci
a podnikatelia zo všetkých kariérnych úrovní. Touto schémou sa
zabezpečia najšpičkovejšie talenty spoza hraníc ZIS, ktoré budú
mať príležitosť profitovať z inovačného prostredia
vytvoreného v strediskách spoločného umiestnenia, no takisto im poskytne
stimuly na plné využitie poznatkov a know-how získaných v oblastiach mimo pôsobnosti
ZIS. Významnú úlohu v tejto oblasti by mohla zohrať nadácia EIT. 
Ďalšou jednoznačnou úlohou EIT je
prilákať talenty spoza hraníc EÚ. Vytvorením silnej značky
a utužením strategických vzťahov s kľúčovými partnermi
z celého sveta môže EIT prispieť k zvýšeniu príťažlivosti
partnerov v rámci ZIS. EIT by mal v úzkej spolupráci so ZIS
vytvoriť silnú medzinárodnú stratégiu, v ktorej sa vymedzia
a prepoja príslušné kontaktné osoby a potenciálni partneri.
V tejto súvislosti by mali EIT a ZIS naplno využiť jestvujúce
iniciatívy EÚ v danej oblasti, ako napr. program „Erasmus pre všetkých“
a akcie Marie Curie. EIT môže zvyšovať spoločné využívanie
poznatkov, poradenstvo a vytváranie sietí aj podporovaním zriaďovania
siete absolventov štúdia EIT. 
EIT doplní svoje snahy v oblasti podpory
talentovaných ľudí a bystrých nápadov ďalšími opatreniami, ako
napr. zorganizovaním súťaží o najlepšie nápady alebo udeľovaním
ocenení, a to buď ako vlastnú iniciatívu, alebo v spolupráci s vedúcimi
svetovými partnermi. 
EIT:
·                        
v úzkej spolupráci so ZIS vytvorí
schému („EIT fellows“), ktorá umožní talentovaným ľuďom v rámci
EÚ a spoza jej hraníc zapojiť sa do činností stredísk spoločného
umiestnenia ZIS na obmedzený čas, čo bude prospešné pre obe strany,
t. j. pre daného účastníka aj pre ZIS, 
·                        
zriadi/prispôsobí internetový nástroj, ktorým sa
vytvorí platforma na spoločné využívanie poznatkov a vytváranie
kontaktných sietí okolo EIT, 
·                        
bude stavať na a podporovať
funkčnú a silnú sieť absolventov vzdelávacích činností
a činností odborného vzdelávania EIT/ZIS (EIT alumni),
·                        
systematicky sprístupní poučenia zo ZIS
a ich úspechy širokému inovačnému spoločenstvu v EÚ aj mimo
nej. Súčasťou tohto úsilia môže byť vytvorenie registra
otvorených vzdelávacích programov vytvorených v rámci činností vzdelávania
a odbornej prípravy EIT a ZIS. 

2.3.                
Nové mechanizmy plnenia a monitorovanie
orientované na výsledky 

Zjednodušenie vykonané zodpovedne
a svedomito je pre EIT nevyhnutnosťou, ak chce dosiahnuť
účinné výsledky, podporovať prelomové inovácie a zapojenie
podnikateľského spoločenstva. EIT má stále priestor na plnšie
využitie svojej pružnosti s cieľom dosiahnuť ešte väčšie zjednodušenie.

Ako „investor“ do ZIS považuje EIT
zjednodušenie za dynamický postup začlenený do prevádzky EIT a za
súčasť svojej podpornej funkcie v prospech ZIS. EIT sa bude preto
snažiť o prispôsobenie, vylepšenie a zjednodušenie svojich
postupov monitorovania, podávania správ a financovania a neustále sa bude
usilovať využívať zjednodušené prístupy, ktoré môžu pomôcť ZIS
vyrovnať sa s novými, vznikajúcimi potrebami a posilniť svoj vplyv. 
ZIS poskytnú ideálnu pôdu na testovanie nových
prístupov k financovaniu a riadeniu inovácií. S pomocou
experimentovania a nadobúdania skúsenosti v rámci ZIS EIT naplní
cieľ zjednodušenia programu v kľúčových oblastiach, napr.
pokiaľ ide o zmluvné dohody, zjednodušené podávanie správ, paušálne sumy
a paušálne sadzby. 
Komisia bude podrobne monitorovať
schopnosť EIT vytvárať čo najjednoduchšie dohody a zásady v
oblasti financovania a riadenia činností ZIS, ktoré budú založené na
vlastnom programe zjednodušenia EIT. Získané poučenia vrátane neúspechov
sa budú spoločne využívať s budúcimi ZIS a programami
a schémami EÚ v rámcovom programe Horizont 2020.
Komisia posilnila
svoje snahy v oblasti podpory EIT smerom k zriadeniu zdravého systému
monitorovania orientovaného na výsledky. Týmto systémom monitorovania sa zaistí
plná zodpovednosť EIT a ZIS, kvalita výsledkov, príspevok k
napĺňaniu priorít programu Horizont 2020, a súčasne sa umožní
dostatočná pružnosť podnikateľskej dynamiky ZIS. Umožní EIT
nadobudnúť solídne kapacity v oblasti zberu a analýzy vstupov od ZIS s
cieľom merať výkon EIT na základe vlastných cieľov a
referenčne porovnať EIT a ZIS s najlepšími postupmi na európskej
a celosvetovej úrovni. Systém sa vytvorí tak, aby bol pružný a ak je
to potrebné, aby sa dal upraviť s cieľom zohľadniť
zmeny a nárast portfólia činností EIT a ZIS. Na základe
odporúčaní nezávislého externého hodnotenia a zastrešujúcich
ustanovení o monitorovaní vymedzených v programe Horizont 2020
Komisia v spolupráci s EIT a ZIS navrhla vytvoriť
monitorovanie výkonu EIT orientované na výsledky, ktoré sa zameriava na štyri
úrovne činností: 
·                        
úroveň Horizont 2020 – pravidelne monitorovať príspevok EIT a ZIS
k dosahovaniu cieľov programu Horizont 2020
·                        
úroveň EIT – posudzovať
výkon EIT ako účinného a efektívneho subjektu EÚ; to sa bude
merať na základe podpory poskytnutej ZIS, intenzity a pokrytia jeho
činností dosahom šírenia a medzinárodných činností a na
základe jeho schopnosti vytvárať zjednodušené postupy.
·                        
úroveň ZIS ako celku – monitorovať príspevok všetkých ZIS k dosahovaniu
strategických cieľov EIT podľa vymedzení špecializovaného nástroja,
akým je napr. hodnotiaca tabuľka EIT. 
·                        
úroveň jednotlivých ZIS – monitorovať výkon jednotlivých ZIS na základe individuálnych
cieľov a kľúčových ukazovateľov výkonu, ktoré sú
vymedzené v obchodných plánoch jednotlivých ZIS. ZIS vlastnia rôzne
obchodné modely a trhy, a teda aj rôzne priemyselné kľúčové
ukazovatele výkonu, ktoré sú základom úspešného riadenia jednotlivých ZIS.
EIT: 
·                        
vytvorí program zjednodušenia vrátane
referenčných kritérií na posúdenie pokroku a Komisii bude podávať
správy o pokroku pri jeho vykonávaní prostredníctvom výročnej správy
o činnosti; zaručí, že nové modely zjednodušenia sa šíria v
celej EÚ a poskytujú informácie iným iniciatívam EÚ,
·                        
v spolupráci s Komisiou a ZIS
vytvorí komplexný systém na monitorovanie: príspevku EIT k programu
Horizont 2020; vplyv EIT prostredníctvom jeho vlastných činností
a činností ZIS; a výsledkov ZIS. EIT bude informovať
o všetkých svojich činnostiach monitorovania formou výročnej
správy o činnosti.

3.                      
Účinné rozhodovanie a organizácia práce

V správnej štruktúre EIT sa kombinuje
prístup zdola nahor ZIS so strategickým vedením na úrovni EIT. Rozhodovanie na
úrovni EIT sa preto musí vyznačovať skutočne strategickým
smerovaním, ktoré sa skombinuje s účinnými mechanizmami vykonávania
a systematickým zapájaním činiteľov znalostného trojuholníka
v celej Európe. 
Model správy EIT preukázal svoju celkovú hodnotu.
Skúsenosti z počiatočnej fázy však naznačujú, že možno
vyvinúť ďalšie úsilie na posilnenie účinnosti rozhodovania EIT a
jeho mechanizmov vykonávania. Vzťah medzi správnou radou EIT zodpovednou
za strategické rozhodnutia a ústredím EIT zodpovedným za ich vykonávanie
sa musí jednoznačnejšie zadefinovať a zjednodušiť. Ústredie
EIT bude musieť vymedziť kritické oblasti, v ktorých by EIT
mohol poskytovať podporu ZIS, pričom zaručí vhodnú
vyváženosť funkcií podporovania a monitorovania. Správna rada napokon
musí lepšie zaručovať, že strategické rozhodnutia sú dostatočne
podložené skúsenosťami ZIS a širšieho inovačného
spoločenstva. 

3.1.                
Zjednodušenie a ujasnenie postupu rozhodovania
EIT 

Správna rada EIT určuje strategické
smerovanie EIT a rámcové podmienky pre ZIS a prostredníctvom svojich
členov prepája EIT s rôznymi zainteresovanými spoločenstvami
v danej oblasti. V súlade s prístupom EIT orientovaným na
podnikanie musia byť postupy jeho rozhodovania účinné, rýchle a
cielené. 
Určujúcimi faktormi v tomto ohľade
sú veľkosť, zloženie a postupy správnej rady. Zásada nezávislých
členov v spojení s obmedzeným počtom zvolených členov
zastupujúcich spoločenstvo ZIS preukázali svoju hodnotu
a umožňujú zozbierať odborné poznatky z celého znalostného
trojuholníka. Počiatočný model zložený z 18 zvolených
členov plus nedávno pridaných zástupcov ZIS však preukázal aj svoje
nedostatky. Menej početná správna rada bude viesť
k účinnejšiemu rozhodovaniu a zníži nadmerné administratívne
obsadenie. Väčšiu účinnosť možno napokon získať opätovným
preorientovaním správnej rady EIT na jej ústrednú úlohu, ktorou je poskytovanie
strategického vedenia. Súrodosť s inými iniciatívami EÚ sa ďalej
zvýši prostredníctvom posilnenej konzultácie s Európskou komisiou o trojročnom
pracovnom programe EIT. Informácie o EIT a ZIS
z trojročného pracovného programu umožnia posúdenie a zabezpečenie
doplnkovosti s inými časťami programu Horizon 2020 a inými
politikami a nástrojmi Únie. Všetky tieto zmeny boli zahrnuté do upraveného
nariadenia o EIT, ktoré je pripojené k SIP. 
Rozhodnutia správnej rady EIT vykonáva ústredie
EIT, ktoré riadi riaditeľ zodpovedný za činnosti EIT. Týmto konaním
sa v ústredí odráža povaha EIT a jeho ZIS orientovaná na výsledky
a je hnacou silou zjednodušenia postupov. Zároveň si ústredie EIT
rozvíja kapacity na systematické zbieranie poučení zo ZIS
a sprostredkúva tieto zistenia širšiemu inovačnému spoločenstvu.
Časom sa ústredie EIT stane bohatým registrom osvedčených postupov
a skutočným znalostným partnerom pre tvorcov politík. 
Prilákanie a udržanie talentovaných
odborníkov je pre ústredie EIT výzvou. S cieľom vybaviť
kanceláriu EIT najlepšími talentami a zručnosťami sa vytvorí
jasná stratégia v oblasti ľudských zdrojov vrátane možností siahajúcich
nad rámec priameho zamestnania, napr. dočasné preloženie alebo pridelenie,
podpora pravidelnej výmeny pracovníkov a stáže v excelentných
inovačných, výskumných a vzdelávacích inštitúciách z EÚ
a celého sveta. 
EIT:
·                        
prostredníctvom inteligentnej stratégie v
oblasti ľudských zdrojov vrátane systematického využívania vnútorných
a vonkajších odborných poznatkov a vnútorných riadiacich postupov
zaručí, že EIT sa postupne stane referenčnou inštitúciou
v oblasti inovatívnej správy, 
·                        
prijme konkrétne opatrenia na ďalšiu
podporu kultúry otvorenosti a transparentnosti. 

3.2.                
Investície do ZIS – vzťahy medzi EIT a ZIS

Interakciami medzi EIT a ZIS sa ZIS
poskytne rámec na úspešnú prevádzku, ale zároveň sú základom vzdelávacieho
postupu, ktorý EIT umožňuje pôsobiť ako skúšobný priestor nových
inovačných modelov. S cieľom zabezpečiť vhodné rámcové
podmienky pre ZIS musí EIT vo všetkých fázach tohto postupu poskytovať
vedenie, v ktorom sa však všetko nepredpisuje. Interakcie medzi ústredím EIT
a ZIS musia byť systematické a založené na dôvere
s cieľom dosiahnuť čo najväčšiu účinnosť.
K tomuto cieľu by mali prispievať zmluvné vzťahy medzi EIT
a ZIS, a takisto aj organizačné usporiadanie ústredia EIT. 
Posunom od čisto administratívnej úlohy ústredie
EIT vylepší svoje prevádzkové funkcie s cieľom viesť ZIS k
čo najväčšiemu výkonu a široko sprístupniť dobré výsledky.
Poskytovaním určitého množstva centralizovaných služieb a funkcií
namiesto na úrovni jednotlivých ZIS možno dosiahnuť lepšiu
účinnosť. Zatiaľ čo všetky ZIS pracujú v osobitných
tematických oblastiach, množstvo prvkov má prierezovú povahu a to je
presne priestor, v ktorom môže EIT zabezpečiť hmatateľný
prínos. Tieto funkcie znalostného poskytovateľa sa môžu
vzťahovať na pôsobenie ústredia EIT ako informačného makléra
a vynaliezavého kontaktného bodu, napr. prostredníctvom podpory výmeny a
vzájomného vzdelávania medzi ZIS, uľahčovaním vzťahov s
inštitúciami EÚ a inými kľúčovými organizáciami, ako je napr.
Organizácia pre hospodársku spoluprácu a rozvoj (OECD), alebo na osobitné
prierezové otázky, ako je napr. poradenstvo v oblasti práv duševného
vlastníctva, prenosu technológií a znalostí, referenčné porovnávanie
s medzinárodnými osvedčenými postupmi alebo vypracovanie predpovedí
a prognóz s cieľom určiť budúce smerovanie EIT
a ZIS. EIT a ZIS spoločne rozhodnú, kde sa tieto úlohy budú
dať najúčinnejšie vykonať. V tomto ohľade bude pre EIT
a ZIS mimoriadne dôležité, aby zriadili životaschopné mechanizmy
systematickej spolupráce okolo prierezových otázok. 
EIT:
·                        
poskytne jasné a súrodé usmernenia
o očakávaniach, povinnostiach a zodpovednostiach počas
celého životného cyklu ZIS, 
·                        
v úzkej spolupráci so ZIS vytvorí
kapacitu v rámci ústredia EIT na uľahčenie výmeny
a vzdelávania medzi ZIS, 
·                        
zabezpečí určitý počet služieb
pre ZIS v oblasti horizontálnych otázok, v ktorých možno
dosiahnuť väčšiu účinnosť a zavedie ďalšie
podnikové politiky s tým istým cieľom. 

3.3.                
Nadviazanie kontaktu so zainteresovanými stranami 

Aktívna výmena a vzájomné vzdelávanie
s inými iniciatívami by mohli tvoriť základný kameň úsilia EIT
v oblasti testovania nových inovačných modelov. EIT preto musí
stavať na jestvujúcich osvedčených postupoch a externých
odborných poznatkoch, aby sa mohol stať referenčným orgánom v oblasti
inovácie, o čo sa usiluje. Je teda nevyhnutné, aby správna rada prijímala
rozhodnutia podložené pohľadmi a potrebami inovačných
činiteľov z praxe a v kontexte širšieho európskeho rámca.
Orientovaním sa na kultúru otvorenosti a zapojenie vonkajších strán môže
EIT aktívne podporovať osvojovanie si a prijímanie nových inovácií v
širokej verejnosti. 
S týmto cieľom EIT nadviaže priamy
kontakt s členskými štátmi a ostatnými zainteresovanými stranami
z inovačného reťazca, čo bude prospešné pre obe strany.
S cieľom zosystematizovať tento dialóg a výmenu sa ako
vhodný nástroj na uľahčenie obojstrannej a interaktívnej
komunikácie javí vytvorenie fóra zainteresovaných strán EIT, ktoré bude
združovať širšie spoločenstvo zainteresovaných strán okolo
prierezových otázok. Medzi zainteresovanými stranami budú predstavitelia
vnútroštátnych a regionálnych orgánov, organizované záujmové
a individuálne subjekty zo sveta podnikania, vysokoškolského vzdelávania
a výskumu, skupinové organizácie, a takisto aj ďalšie dotknuté
strany zo znalostného trojuholníka. Zorganizovanie fóra zainteresovaných strán
bolo zahrnuté do upraveného nariadenia o EIT, ktoré je pripojené k SIP. 
Aktívne konzultácie s ďalšími
inštitúciami EÚ, najmä s príslušnými útvarmi Komisie, už od raných štádií
umožní čo najlepšie využitie synergií a vzájomné vzdelávanie s ostatnými
iniciatívami EÚ. 
EIT: 
·                        
vytvorí pravidelné fórum zainteresovaných strán
EIT s cieľom uľahčiť interakciu a vzájomné
vzdelávanie so širším inovačným spoločenstvom v rámci
znalostného trojuholníka a vrátane vnútroštátnych a regionálnych
úradov. V tomto kontexte sa prostredníctvom internetovej platformy umožní
väčšia podpora interakcií medzi účastníkmi, 
·                        
bude systematicky využívať jestvujúce
združenia univerzít, podnikov a výskumných organizácií a skupinových
organizácií, ako sú napr. platformy na výmenu poznatkov a šírenie
výsledkov,
·                        
zriadi mechanizmus na ďalšie
uľahčenie synergií medzi EIT a ZIS a ostatnými iniciatívami EÚ, ako
je napr. výročné stretnutie EIT, ZIS a príslušných útvarov Európskej
komisie. 

4.                      
Odhad finančných potrieb a zdrojov financovania na roky 2014
– 2020
4.1.                
Konsolidácia inteligentného modelu financovania ZIS

EIT vytvoril originálny model financovania,
ktorý stavia na spoločných silných miestach a zdrojoch jestvujúcich
excelentných organizácií; financovanie EIT pôsobí ako katalyzátor na
podnietenie a zhromaždenie dodatočných finančných zdrojov od
širokej škály verejných a súkromných partnerov. Na tomto základe EIT
poskytuje v priemere asi 25 % z celkového financovania ZIS a
zostávajúcich minimálne 75 % by malo pochádzať z iných zdrojov
ako EIT. Ide o vlastné príjmy a zdroje partnerov ZIS, ale aj
o verejné financovanie na vnútroštátnej, regionálnej úrovni a úrovni
EÚ, najmä o súčasné a budúce štrukturálne fondy a rámcový
program v oblasti výskumu a inovácie. V druhom prípade sa ZIS (a
niektorí ich partneri) uchádzajú o financovanie v súlade
s príslušnými pravidlami daných programov a na rovnoprávnom základe
s ostatnými účastníkmi. Príspevok od partnerov ZIS sa nepovažuje za
klasickú požiadavku grantového „spolufinancovania“, ale skôr za predpoklad
minimálnej úrovne zapojenia jestvujúcich organizácií a ich finančného
záväzku k ZIS. Týmto prístupom zdola nahor sa zaručuje silný záväzok
partnerov ZIS, podnecujú sa investície a podporujú sa štrukturálne a
organizačné zmeny medzi partnermi ZIS a ďalšími činiteľmi.
Skúsenosti nadobudnuté v rámci počiatočných ZIS ukázali, že
priemysel sa finančne zaviazal k napĺňaniu obchodných
plánov ZIS a že podiel rozpočtu ZIS od priemyselných partnerov predstavuje
20 % – 30 % z celkového ročného rozpočtu ZIS. ZIS sa
tiež podarilo zosúladiť a zhromaždiť dodatočné zdroje
vnútroštátneho financovania, ktoré by v inom prípade nebolo možné
získať (ilustračný príklad: nemecká vláda sa rozhodla zveriť
riadenie vzdelávacej iniciatívy „Software Campus“ spoločenstvu ICT Labs s
rozpočtom 50 mil. EUR na obdobie 5 rokov, ktorý pochádza z verejných
aj súkromných zdrojov). 
Financovanie EIT sa predpokladá len v prípade
činností ZIS s pridanou hodnotou, teda činností, ktoré
umožňujú integráciu politík znalostného trojuholníka (vzdelávanie, výskum
a inovácia) a partnerov v rámci a medzi ZIS v súlade
s cieľmi a prioritami ustanovenými v obchodných plánoch
ZIS. Ide najmä o projekty ZIS v oblasti vzdelávania, podnikania
a vytvárania podnikov, v rámci ktorých sa investície dopĺňajú
dobre zavedenými činnosťami (napr. jestvujúcimi výskumnými
projektmi). Finančným príspevkom od EIT by sa mali takisto pokrývať
administratívne, riadiace a koordinačné činnosti ZIS. 
ZIS prechádzajú rôznymi fázami rozvoja s
rozličnou povahou ich celkových rozpočtov, a až potom dosahujú
konštantnú rýchlosť. Schopnosť absorpcie ZIS je spočiatku
relatívne obmedzená, no v ďalších rokoch sa podstatne rozvíja. 
Po počiatočnej zriaďovacej fáze
v trvaní 2 rokov rozpočet ZIS exponenciálne rastie a dokáže
zmobilizovať výraznú úroveň nových zdrojov od jestvujúcich
a nových partnerov v relatívne krátkom čase. S cieľom
dosiahnuť dostatočné kritické množstvo a vytvoriť vplyv na
európskej úrovni sa ročný rozpočet ZIS bude pohybovať od 250 po 450
miliónov pri konštantnej rýchlosti, v závislosti od stratégie, partnerstva a
trhového potenciálu každého jednotlivého ZIS. 
Hoci ZIS nebudú plne finančne nezávislé
od EIT, v strednodobom horizonte sa bude podporovať, aby nadobudli
udržateľnosť; t. j. znížili svoju závislosť na financovaní EIT s
cieľom ich ďalšej konsolidácie a rozšírenia. Financovanie EIT sa bude
naďalej poskytovať na určité činnosti ZIS s pridanou
hodnotou v oblastiach, v ktorých investície EIT majú podstatnú
návratnosť, napr. vzdelávanie, vytváranie podnikov, spoločné
umiestňovanie, dosah a šírenie.
V súčasnosti sa financovanie EIT
určené ZIS poskytuje výlučne prostredníctvom grantov. V novom
viacročnom finančnom rámci (VFR 2014 – 2020) sa budú môcť
zriadiť nové finančné mechanizmy pomocou dlhového alebo majetkového nástroja
EIT, ktorý je „investorom“ do ZIS, bude tento vývoj podrobne sledovať
a bude povzbudzovať prístup k ZIS s cieľom ich plného
využitia, a ak to bude potrebné, bude uľahčovať
a koordinovať tento prístup.

4.2.                
Potreby rozpočtu EIT 

Potreby rozpočtu EIT na obdobie 2014 – 2020
dosahujú výšku 3,1 mld. EUR a vychádzajú z troch hlavných prvkov:
výdavky potrebné na konsolidáciu troch jestvujúcich ZIS, postupný rozvoj nových
ZIS v roku 2014 a 2018 a na činnosti šírenia a dosahu
a administratívne výdavky. 
Na financovanie ZIS zriadených v roku 2009
a pôsobiacich konštantnou rýchlosťou sa predpokladá približne 1,69 mld.
EUR (53,15 % z celkového rozpočtu EIT); 1,01 mld. EUR (31,81 %)
sa predpokladá pre ZIS druhej vlny (v tom čase počas fázy zriadenia
a rozvoja) a 259,75 mil. EUR (8,16 %) pre ZIS zriadené
v rámci tretej vlny.
Plánovaný rozpočet EIT v oblasti ZIS
na obdobie rokov 2014 – 2020 sa teda odhaduje na 2,9 mld. EUR (93,13 %
celkového rozpočtu EIT na obdobie 2014/2020). Očakáva sa, že
prostredníctvom silného pákového efektu EIT ZIS zmobilizuje ďalších 8,890 mld.
EUR z ďalších verejných a súkromných zdrojov. 
EIT sa takisto zapojí do niekoľkých
činností šírenia a dosahu, ako je napr. program EIT fellowship,
ktorým sa výrazne posilní vplyv jeho pôsobenia v rámci Európy. Pridanú hodnotu
a lepšiu účinnosť činností ZIS pomôžu zaistiť
ďalšie prierezové podporné a monitorovacie služby. Pri vykonávaní
a rozvoji týchto činností sa bude EIT musieť riadiť
stratégiou zameranou na dosiahnutie vysokého pomeru účinnosti, t. j.
maximálneho vplyvu, ktorý možno dosiahnuť prostredníctvom miernych
mechanizmov. Približne 141,76 miliónov (4,4 %) z rozpočtu
EIT je potrebných na vykonanie týchto činností.
Ak má EIT presadzovať nové spôsoby
otvorenej inovácie a zjednodušenia, malo by sa to odrážať aj v jeho
prístupe k správe. Ústredie EIT musí byť odľahčenou
organizáciou, ktorá sa riadi strategickým prístupom k stavaniu na
odborných poznatkoch vždy, keď je to potrebné, ale nevytvára zbytočne
ťažké a trvalé štruktúry. Náklady na administratívne výdavky pokrývajúce
potrebné výdavky na zamestnancov, administratívu, infraštruktúru a prevádzku v dlhodobom
meradle nepresiahnu 2,4 % rozpočtu EIT. Časť
administratívnych výdavkov pokrýva hosťujúca krajina Maďarsko
prostredníctvom poskytnutia bezplatných kancelárskych priestorov do roku 2030,
a takisto aj ročného príspevku vo výške 1,5 mil. EUR na zamestnanecké
náklady do konca roku 2015. Z uvedeného vyplýva, že administratívne výdavky sa
budú pohybovať okolo 77 mil. EUR na obdobie 2014 – 2020. 
Graf č. 3: Rozdelenie potrieb
rozpočtu
Presné rozdelenie sa uvádza vo finančnom
výkaze pripojenom k návrhu na zmenu a doplnenie nariadenia
o EIT.
Počas nového VFR sa bude EIT
financovať predovšetkým prostredníctvom príspevkov z programu
Horizont 2020, v rámci ktorého sa pre túto oblasť predpokladá suma 2,8
mld. EUR. EIT ďalej získa príspevok rovnajúci 2,5 % z celkového
rozpočtu EIT od Nórska, Islandu a Lichtenštajnska, ktoré sa
zúčastňujú prostredníctvom rozhodnutia o Európskom hospodárskom
priestore.
Informačný hárok 1: Výroba
s pridanou hodnotou
1.                      
VÝZVA
Jednou z hlavných výzev vymedzených
v európskom inovačnom programe, ktorá sa takisto rieši
v rámci programu Horizont 2020, je konkurencieschopnosť
členských štátov EÚ na svetovom trhu. Jedným zo sektorov, kde je tento
problém mimoriadne naliehavý je sektor výroby. 
Výroba
v európskych štátoch je pod značným tlakom – zvýšená konkurencia zo
strany iných rozvinutých hospodárstiev, nízkonákladová produkcia
v rozvojových krajinách a nedostatok surovín na európske výrobné
spoločnosti vyvíjajú veľký tlak. Súčasne sa objavujú faktory,
ktoré v sektore výroby spôsobujú zmeny – nové potreby trhu a spoločnosti,
rýchly vedecký a technický pokrok, požiadavky v oblasti životného prostredia a
udržateľnosti.
Jednou z možných odpovedí na riešenie
týchto výzev je rozvoj „vysoko hodnotného výrobného priemyslu (resp. priemyslu
s pridanou hodnotou)“. Súčasťou tejto koncepcie je integrovaný
systém vrátane celého cyklu výroby, distribúcie a nakladania
s tovarom a produktmi/službami po skončení ich životnosti,
a uplatňuje sa v nej inovačný systém orientovaný na
zákazníka/používateľa. Výrobcovia s pridanou hodnotou sa v rámci
hospodárskej súťaže nezameriavajú len na cenu, ale vytvárajú hodnotu tak,
že zabezpečujú inováciu produktov/služieb, zavádzajú excelentnosť
postupov, dosahujú vysoké uznávanie značky a/alebo prispievajú k
udržateľnej spoločnosti[4]. 
Sektor výroby
má veľký hospodársky, sociálny a environmentálny význam. V roku 2010 sektor výroby predstavoval 15,4 % HDP EÚ
a viac ako 33 miliónov pracovných miest[5].
Toto číslo sa zvýši na 37 % po započítaní oblasti výroby
energie, výstavby a pridružených obchodných služieb. Zároveň však
sektor výroby prispel k vytvoreniu približne 25 % odpadu, 23 %
skleníkových plynov a 26 % emisií NOx vyprodukovaných v Európe.
So zreteľom na tieto skutočnosti je
celkom jasné, že celkové ciele v oblasti výroby musia byť zvýšenie
konkurencieschopnosti Európy na svetovom trhu a rozvoj výrobných postupov,
ktoré sú udržateľnejšie a šetrnejšie voči životnému prostrediu.
2.                      
RELEVANTNOSŤ A VPLYV
ZIS zamerané na výrobu s pridanou
hodnotou pomôže dosahovať priority programu Horizont 2020 v oblasti modernej výroby a spracovania a jeho
osobitného cieľa „pretvoriť súčasné priemyselné modely produkcie
na technológie výroby a spracovania, ktoré intenzívnejšie využívajú
poznatky, sú udržateľnejšie, nízkouhlíkové a medzisektorovejšie,
a ktorých výsledkom sú inovatívnejšie produkty, postupy a služby“.
Bude schopné
zmobilizovať investície a dlhodobé záväzky zo sektoru podnikania a rozšíriť a vytvoriť nové trhy. Predovšetkým by
mohlo byť užitočné pri podporovaní akcií vymedzených
v strategickom výskumnom programe Európskej technologickej platformy (ETP)
„Manufuture“:
·                        
tvorba produktov a služieb s pridanou
hodnotou,
·                        
tvorba nových obchodných modelov,
·                        
tvorba moderných výrobných inžinierskych postupov,
·                        
nové vznikajúce výrobné vedy a technológie,
·                        
premena jestvujúcich výskumných a vzdelávacích
infraštruktúr tak, aby podporovali výrobu svetovej triedy.
Okrem podpory
tvorby nových produktov, služieb, obchodných modelov a výrobných postupov by sa
mal klásť dôraz aj na udržateľnosť a zníženie neúčinnosti z
hľadiska zdrojov a energie, maximalizáciu kladných environmentálnych
vplyvov, a takisto aj na prispievanie k posilňovaniu kladných
hospodárskych a sociálnych vplyvov. Konkrétne by súčasťou takéhoto
čistého prístupu boli účinné postupy a prístroje z hľadiska
energie a materiálov, využívanie obnoviteľných zdrojov energie
a/alebo využívanie inteligentného riadenia energie, čo by viedlo
k výraznému zníženiu odpadu a emisií. Prispievaním k tvorbe
a využívaniu udržateľnejšej, zdrojovo účinnejšej
a konkurencieschopnejšej výroby by ZIS mohli podnietiť zmenu
správania priemyslu a spotrebiteľov a vytvoriť systémový
vplyv.
ZIS zamerané na
výrobu s pridanou hodnotou by takisto zohrávalo dôležitú úlohu a malo
významný vplyv na regionálnej úrovni:
Kľúčovým poslaním ZIS na regionálnej úrovni by bola podpora tvorby
vzájomne prepojených regionálnych zoskupení s miestnymi prenosmi
a spoluprácou, tvorba spôsobilostí v oblasti špičkových výrobných
technológií a rozvoj excelentnosti výrobných technológií. V tejto
súvislosti by sa mohla venovať osobitná pozornosť tým regiónom,
ktoré sú viac ovplyvnené ubúdajúcimi výrobnými kapacitami, ako aj MSP.
Medzi hlavné výzvy
dosiahnutia týchto cieľov patrí dostupnosť vysoko kvalifikovanej
pracovnej sily, ktorá je dostatočná, pokiaľ ide o jej kvalitu aj
kvantitu. ZIS by teda zohrávalo veľmi dôležitú úlohu pri pretváraní
vzdelávacieho priestoru v tejto oblasti. Vytvorením užších prepojení medzi
žiadateľmi zručností a poskytovateľmi vzdelávania by ZIS
podporovalo spoločné postgraduálne vysokoškolské programy, postgraduálnu
odbornú prípravu a priemyselné kurzy „z reálneho života“. 
Budovanie kapacít
bude ďalším kľúčovým prvkom ZIS zameraného na výrobu
s pridanou hodnotou. Netýka sa to iba dodávky vysoko kvalifikovanej
pracovnej sily, ale aj možnosti zriadenia ZIS ako interaktívneho
a podporného fóra v oblasti medzidisciplinárnych
zručností a spôsobilostí, najmä pokiaľ ide o spájanie
viacerých kľúčových podporných technológií, ako navrhuje skupina na
vysokej úrovni v oblasti kľúčových podporných technológií (KET)[6].
ZIS s týmto
tematickým zameraním bude mať potenciál na spájanie rôznych
činiteľov a zainteresovaných strán v tomto veľmi
medzidisciplinárnom sektore vrátane kľúčových predchádzajúcich
a nadväzujúcich častí hodnotového reťazca. Týka sa to aj
spracovateľských odvetví (napr. oceliarskeho alebo chemického), ktoré sú
priamo prepojené s hodnotovým reťazcom výroby s pridanou
hodnotou.
3.                      
SYNERGIE A DOPLNKOVOSŤ
S JESTVUJÚCIMI INICIATÍVAMI
Uvedené ZIS by sa
dopĺňalo s viacerými iniciatívami EÚ, ako aj na úrovni členských
štátov a priemyselných združení. 
Okrem už
spomenutej platformy ETP „Manufuture“ by takisto mohlo vytvoriť prepojenia
s ETP v oblasti integrácie inteligentných systémov a so
spoločnou technologickou iniciatívou (STI) v oblasti zabudovaných
počítačových systémov. Verejno-súkromné partnerstvo v oblasti
tovární budúcnosti, ako aj viaceré projekty rámcových programov (RP) by boli
takisto prirodzenými partnermi spolupráce. ZIS by zohľadňovali
výskumné priority a akčné plány vymedzené v rámci ETP
a doteraz vykonané výskumné práce v tejto oblasti v rámci STI, verejno-súkromných
partnerstiev a projektov rámcových programov.
Podobne by
nadväzovalo na projekty trhového uplatnenia ekologických inovácií v rámci
programu CIP (program pre konkurencieschopnosť a inovácie), v ktorých
sa nadobudli skúsenosti v oblasti udržateľnejšej výroby. Tieto
skúsenosti by sa ďalej využívali v programe Horizont 2020m najmä čo
sa týka spoločenských výzev opatrenia v oblasti klímy, efektívne
využívanie zdrojov a udržateľné dodávky surovín. Do úvahy prichádzajú aj
synergie s pilotným programom overovania environmentálnych technológií,
ktorý sa zameriava na podporu vysoko hodnotných environmentálnych technológií
prostredníctvom poskytovania overovania ich výkonu tretími stranami.
ZIS zamerané na
výrobu s pridanou hodnotou by bolo takisto prepojením synergických
účinkov s Európskou radou pre výskum technológií, čo
odporúča skupina na vysokej úrovni v oblasti kľúčových
podporných technológií s cieľom podporovať excelentnosť výskumu
a inovácie technológií.
ZIS v tejto
oblasti by tieto činnosti dopĺňalo, keďže by sa sústredilo
na transdisciplinárne činnosti v rámci znalostného trojuholníka
a intenzívne sa zameriavalo na podnikateľské vzdelávanie.
4.                      
ZÁVER
Na riešenie výzev vymenovaných vyššie by bolo
najvhodnejšie také ZIS, ktoré sa zameriava na integráciu všetkých
zainteresovaných strán zapojených do výroby, a ktoré sa intenzívne zameriava na
pretvorenie vzdelávacieho programu v tejto oblasti. Zároveň
spĺňa kritériá presadzované v oblasti výberu tematických okruhov ZIS
v rámci SIP:
·                        
Rieši hlavné hospodárske a spoločenské
výzvy, ktorým čelí Európa (s cieľom zvýšiť
konkurencieschopnosť členských štátov EÚ na svetovom trhu
a prispievať k rozvoju výrobných postupov, ktoré sú
udržateľnejšie a šetrnejšie voči životnému prostrediu)
a prispieva k dosahovaniu cieľov programu Európa 2020 na
zabezpečenie inteligentného a udržateľného rastu.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v tejto oblasti.
·                        
Môže stavať na pevnom sektore priemyslu, ktorý
ZIS priláka.
·                        
Ponúka možnosti v oblasti rôznych vznikajúcich
produktov, služieb a obchodných modelov a predovšetkým bude vhodné na riešenie
urgentnej potreby kvalifikovaných ľudí v tomto sektore.
·                        
Využíva systematický prístup, a teda si
vyžaduje transdisciplinárnu prácu a rozvoj nových typov vzdelávania cez
hranice disciplín. 
·                        
Bude združovať kritické množstvo excelentných
zainteresovaných strán z oblasti výskumu, inovácie, vzdelávania
a odbornej prípravy pozdĺž hodnotového reťazca, ktoré by sa inak
nestretli.
·                        
Bude riešiť európsky paradox, keďže bude
stavať na silnej výskumnej základni EÚ a hľadať nové
inovatívne prístupy s cieľom zaistiť vytvorenie sektoru výroby,
ktorý je konkurencieschopnejší, udržateľnejší a účinnejší
z hľadiska zdrojov.
Informačný hárok 2: Food4future
(potraviny budúcnosti) – udržateľný dodávateľský reťazec od
zdrojov po spotrebiteľov
1.                      
VÝZVA
Celosvetový potravinový dodávateľský
reťazec čelí zložitému súboru výzev. 
Na strane dopytu
sa situácia vyznačuje zväčšujúcou sa svetovou populáciou, zvyšujúcim
sa životným štandardom (najmä v nových rýchlo sa rozvíjajúcich krajinách),
v dôsledku čoho vzniká dopyt po pestrejšej strave vyššej kvality,
čo si vyžaduje dodatočnú produkciu potravín. V dôsledku týchto
faktov OSN predpovedá, že dopyt po potravinách sa do roku 2050 zvýši o
približne 70 %[7].
Rýchly rozvoj sektora bioenergií zároveň ešte viac zvyšuje dopyt po
vedľajších produktoch vznikajúcich v rámci postupov výroby potravín.
Pokiaľ ide o
stranu dodávok, celosvetové zmeny klímy zhoršia tlak na potravinovú produkciu
a dodávky potravín. Množstvo systémov produkcie potravín na svete je okrem
toho neudržateľných. Bez zmeny svetový potravinový systém bude
naďalej ničiť životné prostredie a podkopávať svetové
kapacity v oblasti produkcie potravín v budúcnosti.
Na tieto problémy
sa treba pozerať predovšetkým v súvislosti s postojmi
a záujmami spotrebiteľov, keďže produkcia sa odvíja od
spotrebiteľov a trhov. V ostatných dvoch desaťročiach
sa zložitosť potravinovej spotreby radikálne zvýšila. Spotrebitelia si
vyžadujú cenovo dostupné, rôznorodé, vysoko kvalitné a vhodné potravinové
výrobky, ktoré zodpovedajú ich chutiam a potrebám. Obavy v rôznych
oblastiach od bezpečnosti potravín a ochrany životného prostredia až
po etické ohľady, ako sú napr. férové obchodné praktiky alebo dobré
podmienky zvierat, sú čoraz väčšie a spôsobujú rastúci dopyt zo
strany spotrebiteľských skupín po politických opatreniach. Návyky
v oblasti potravinovej spotreby (vrátane plytvania potravinami) môžu
výrazne ovplyvniť zdravie a blaho spotrebiteľov, a takisto
aj prvotnú produkciu a životné prostredie. 
Program Horizont 2020 rieši túto
zložitosť a určuje výzvy v spojitosti s týmto sektorom: „Výzva
spočíva v zabezpečení dodávky bezpečných a vysoko
kvalitných potravín a bioproduktov s cieľom zabezpečiť
udržateľné nakladanie s biologickými zdrojmi, ktorým sa prispeje k rozvoju
vidieka aj pobrežia a ku konkurencieschopným európskym bioodvetviam, a
zároveň sa budú zachovávať pozemské a morské ekosystémy,
znižovať závislosť na fosíliách, zmierňovať zmeny klímy a
prispôsobovať sa im a podporovať nulovú tvorbu odpadu.“ 
2.                      
RELEVANTNOSŤ A VPLYV
ZIS zamerané na
udržateľný dodávateľský reťazec pomôže napĺňať
priority programu Horizont 2020, konkrétne tých, ktoré
sú vymedzené v rámci spoločenskej výzvy „potravinová
bezpečnosť, udržateľné poľnohospodárstvo
a biohospodárstvo“. 
Tento tematický
okruh je okrem toho vysoko relevantný v oblasti dosahovania hospodárskeho
a spoločenského vplyvu. Otázky potravinovej bezpečnosti
a ochrany súvisia takmer so všetkými sektormi nášho hospodárstva
a spoločnosti a často si vyžadujú regulačné opatrenia.

Potravinársky
priemysel je najväčším výrobným sektorom v Európe a v rámci
širokého hospodárskeho rozvoja zohráva kľúčovú úlohu. Napriek tomu,
že európsky potravinársky a nápojový priemysel má významnú úlohu, v oblasti
konkurencieschopnosti sa stretáva s problémami. V ostatných desiatich
rokoch európsky podiel na celosvetovom trhu klesol z 25 % na 21 %
pre konkurenciu zo strany rýchlo sa rozvíjajúcich hospodárstiev, ako je napr.
Čína, India a Brazília. Európsky potravinársky priemysel je
čoraz menej schopný konkurencie len na základe ceny, a preto musí
nadobudnúť schopnosť vytvárať pridanú hodnotu tak, že bude
produkovať zdravšie, udržateľnejšie a zdrojovo účinnejšie
produkty, ak chce tento vývoj zvrátiť.
Sú potrebné
opatrenia s cieľom zabezpečiť celosvetový potravinový systém,
ktorý je odolný voči zmenám klímy a udržateľný,
a zároveň uspokojovať rastúci dopyt po potravinách v rámci
obmedzení dostupnej pôdy a úbytku zásob rýb, ochrany prírodného prostredia
a zachovávania ľudského zdravia. 
ZIS v tomto
tematickom okruhu sa bude zameriavať na dodávateľský reťazec
potravín. Toto zameranie sa mimoriadne dobre hodí k holistickému prístupu
ZIS. Pokrýva vstup zdrojov na úplnom začiatku reťazca (hnojivá
atď.), výrobu potravín, spracovanie, balenie a distribúciu;
a končí spotrebiteľmi, ktorí sa môžu v rámci ZIS
považovať za osobitnú prioritu (znižovanie odpadu z potravín, zdravá
strava atď.). Cieľom je zaistiť účinnejší a efektívnejší
systém dodávateľského reťazca potravín, a zároveň zlepšiť
udržateľnosť a vysledovateľnosť vo všetkých súčastiach
tohto reťazca. 
Riešenie
dodávateľského reťazca potravín prostredníctvom ZIS teda umožní
riešiť nielen niektoré hlavné hospodárske a spoločenské výzvy,
ktorým čelí Európa, ale takisto umožní mobilizovať investície
a dlhodobé záväzky zo sektoru podnikania – konkrétne v oblasti
zavádzania nových a inovatívnych technológií, postupov a poznatkov na
zvýšenie udržateľnej potravinovej produkcie, spracovania, balenia
a distribúcie, na zníženie odpadu a podporu lepšieho stravovania.
Prostredníctvom svojho integračného prístupu bude ZIS v tejto oblasti
schopné ovplyvňovať prístup priemyslu tak, aby sa viac zameral na
inovácie odvíjajúce sa od spotrebiteľov. To pôjde ruka v ruke
s potenciálom nových obchodných modelov a trhových stratégií, ktoré
sa sústreďujú na potreby spotrebiteľov a trendy a stavajú
na posilnenej informovanosti potravinového reťazca, ktorý môže mať
potenciál na zosúladenie inovácií a technologických možností
so záujmami spotrebiteľov, a vytárať tak nové
podnikateľské príležitosti.
ZIS v tejto
oblasti bude mať veľký význam pri prekonávaní vysokej úrovne
roztrieštenosti celého dodávateľského reťazca potravín. Bude
združovať kritické množstvo excelentných zainteresovaných strán
z oblasti výskumu, inovácie, vzdelávania a odbornej prípravy
pozdĺž celého reťazca. Všetky prvky reťazca (prvotný sektor,
výroba potravín, spracovatelia potravín, obchodníci, kanály potravinových
služieb a v neposlednom rade spotrebitelia) sú nevyhnutne navzájom
prepojené, pokiaľ ide o koncipovanie budúcich inovácií. ZIS zabezpečí
potrebný systémový a transdisciplinárny prístup na riešenie týchto
otázok. 
Hlavnou pridanou
hodnotou ZIS v tejto oblasti bude pôsobenie v oblasti riešenia
súčasného nedostatku zručností a ľudských zdrojov.
V súčasnosti čelí až polovica európskych potravinárskych
a nápojových výrobných odvetví nedostatku vedeckého a kvalifikovaného
personálu. To je prekážka inovácie v tomto sektore. Integrovaním
vzdelávania a ostatných sektorov znalostného trojuholníka bude ZIS tento
problém riešiť. Zároveň ponúkne príležitosť stimulovať
nových vzdelaných podnikavých ľudí, ktorí sú schopní vyvíjať nové
inovatívne technológie a podniky. Toto zameranie na podnikanie bude dôležité
najmä v potravinárskom sektore, ktorý sa vyznačuje vysokým
počtom MSP. 
Hlavné riziká
úspechu ZIS v tomto tematickom okruhu súvisia predovšetkým s nevyhnutnými
sprievodnými rámcovými podmienkami, ktorými sa ZIS priamo nezaoberajú. Na
zvýšenie udržateľnosti v rámci dodávateľského potravinového reťazca
môžu byť potrebné určité zmeny predpisov, aby bolo napríklad možné
vnútorne riešiť náklady na produkciu potravín. Preto musia ZIS
nadväzovať na súčasné činnosti EÚ a vnútroštátne
činnosti v oblasti inovácie a politiky zamerané na tieto otázky
(pozri nasledujúci oddiel).
3.                      
SYNERGIE A DOPLNKOVOSŤ
S JESTVUJÚCIMI INICIATÍVAMI
EÚ sa tejto
oblasti plne venuje. ZIS by prispievalo k riešeniu spoločenskej výzvy
programu Horizont 2020 „potravinová bezpečnosť, udržateľné
poľnohospodárstvo a biohospodárstvo“. Predovšetkým by spolupracovalo
s navrhovaným európskym partnerstvom v oblasti inovácií v rámci
poľnohospodárskej produktivity a udržateľnosti. Zatiaľ
čo toto partnerstvo kladie dôraz na budovanie prepojení medzi prelomovým
výskumom a praktickou inováciou, ZIS by najmä vytváralo doplnkovosť v
oblasti vzdelávania kľúčových činiteľov, ako sú napr.
podnikatelia a spotrebitelia. Takisto je potrebná koordinácia so spoločnou
programovou iniciatívou „Poľnohospodárstvo, potravinová bezpečnosť
a zmena klímy“, v rámci ktorej sa spoja vnútroštátne výskumné snahy s
cieľom integrácie prispôsobenia, zmierňovania a potravinovej
bezpečnosti v sektore poľnohospodárstva, lesníctva a využívania pôdy.
Európsky fond pre námorníctvo a rybárstvo bude podporovať environmentálnu
a sociálnu udržateľnosť rybného hospodárstva a akvakultúry,
a tak podčiarkne potrebu technického rozvoja v spojení s novými
podnikateľskými zručnosťami v týchto oblastiach,
v súlade s evolúciou správania spotrebiteľov, a poskytne
príležitosť pre súčinnosť. Podobne bude možné vytvoriť
koordináciu s nedávno vytvorenou iniciatívou spoločného plánovania „Zdravá
strava pre zdravý život“ a „Prepájanie výskumu klímy v Európe“, a
s európskymi technologickými platformami v príbuzných oblastiach
(najmä s platformou Jedlo pre život) alebo s početnými
projektmi 7. RP. Podobne by nadväzovalo na projekty trhového uplatnenia ekologických
inovácií v rámci programu CIP (program pre konkurencieschopnosť
a inovácie), v ktorých potraviny a nápoje patria medzi prioritné
oblasti. Tieto skúsenosti by sa ďalej využívali v programe Horizont 2020,
najmä pokiaľ ide o spoločenskú výzvu „opatrenia v oblasti klímy
a efektívne využívanie zdrojov“.
ZIS v tejto
oblasti by tieto činnosti dopĺňalo, keďže by sa zameriavalo
na transdisciplinárne činnosti v rámci znalostného trojuholníka
a intenzívne sa zameriavalo na inovatívne produkty a služby a na
podnikateľské vzdelávanie, a takisto aj na spotrebiteľské
otázky.
4.                      
ZÁVER
ZIS zamerané na dodávateľský reťazec
potravín je najvhodnejšie na riešenie výzev vymenovaných vyššie. Zároveň
spĺňa kritériá presadzované v oblasti výberu tematických okruhov ZIS:
·                        
Rieši hlavné hospodárske a spoločenské
výzvy (potreba zabezpečiť odolný a udržateľný celosvetový
potravinový systém, a zároveň uspokojovať rastúci dopyt po
potravinách v rámci obmedzení dostupnej pôdy, ochrany prírodného
prostredia a zachovávania ľudského zdravia) a prispieva
k napĺňaniu programu stratégie Európa 2020 a jej
cieľov v oblasti klímy a energetiky, zamestnanosti, inovácie a
vzdelávania.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v potravinovom sektore, najmä
s európskym partnerstvom v oblasti inovácií „Poľnohospodárska
produktivita a udržateľnosť“.
·                        
Je schopné mobilizovať investície
a dlhodobé záväzky zo sektoru podnikania a ponúka možnosti pre rôzne
vznikajúce produkty a služby – konkrétne v oblasti zavádzania nových
a inovatívnych technológií, postupov a poznatkov na zvýšenie
udržateľnej potravinovej produkcie, spracovania, balenia
a distribúcie, na zníženie odpadu a podporu lepšieho stravovania. 
·                        
Vytvára udržateľné a systémové vplyvy,
ktoré sa merajú podľa počtu nových vzdelaných podnikavých ľudí,
nových technológií a nových podnikov. Bude podporovať nový rozvoj
technológií a účinnejšie a udržateľnejšie systémy
produkcie.
·                        
Zameriava sa na prekonávanie vysokej úrovne
roztrieštenosti celého dodávateľského potravinového reťazca, podporuje
vysledovateľnosť a bude združovať kritické množstvo excelentných
zainteresovaných strán v oblasti výskumu, inovácie, vzdelávania
a odbornej prípravy pozdĺž celého reťazca.
·                        
Vyžaduje si preto transdisciplinárnu prácu, ktorá
zahŕňa rôzne oblasti poznatkov, ako napr. agronómie, ekológie,
biológie, chémie, vedy o stravovaní a sociálnej ekonomiky.
·                        
Bude riešiť európsky paradox, keďže bude
hľadať nové inovatívne prístupy s cieľom zaistiť
udržateľnejší a účinnejší dodávateľský reťazec
a zlepšiť potravinovú bezpečnosť.
Informačný hárok 3: Inovácia v oblasti
zdravého životného štýlu a aktívneho starnutia
1.                      
VÝZVA
Zdravie, demografické zmeny a blaho sa
určili za hlavné spoločenské výzvy, ktoré sa budú riešiť
v rámci programu Horizont 2020. Zastrešujúcim cieľom všetkých akcií
na riešenie tejto výzvy by malo byť zlepšovanie kvality života európskych občanov
všetkých vekových kategórií a udržiavanie hospodárskej udržateľnosti
systémov zdravotnej a sociálnej starostlivosti v súvislosti so
zvyšujúcimi sa nákladmi, ubúdajúcimi ľudskými zdrojmi
a očakávaniami občanov na zaistenie čo najlepšej možnej
starostlivosti.
Výzvy súvisiace so sektorom zdravotnej
a sociálnej starostlivosti sú početné a úzko prepojené. Patria
medzi ne chronické ochorenia (srdcovo-cievne ochorenia, rakovina, cukrovka),
nadváha a obezita, infekčné ochorenia (HIV/AIDS, tuberkulóza)
a neurodegeneratívne ochorenia (ktoré sa zvyšujú spolu so zvyšujúcim sa
počtom starších obyvateľov), a takisto aj sociálna izolácia,
narušené blaho, zvýšená závislosť pacientov na formálnej
a neformálnej starostlivosti a opakujúce sa vystavenie
environmentálnym faktorom s neznámymi dlhotrvajúcimi zdravotnými
dôsledkami. Prekážky uplatnenia, využívania a zavádzania nových poznatkov,
produktov a služieb bránia účinne reagovať na tieto výzvy. 
Ako reakcia na tieto výzvy v rámci
programu Horizont 2020 sa vymedzil cieľ „zabezpečovať lepšie
zdravie, kvalitu života a všeobecné blaho v rámci všetkých podporných
výskumných a inovačných činností. Tieto činnosti sa budú
zameriavať na zachovávanie a podporu zdravia počas celého nášho
života a na prevenciu ochorení; na zlepšovanie našich schopností v oblasti
liečby a riadenia ochorení a zdravotného postihnutia; podporovanie
aktívneho starnutia a na prispievanie k vytvoreniu udržateľného a
efektívneho sektora zdravotnej starostlivosti.“ 
2.                      
RELEVANTNOSŤ A VPLYV
ZIS zamerané na
zdravý životný štýl a aktívne starnutie pomôže napĺňať
priority programu Horizont 2020, konkrétne tie, ktoré
sú vymedzené v rámci spoločenskej výzvy „Zdravie, demografické zmeny
a blaho“. 
Tento tematický
okruh je z pohľadu verejnej politiky vysoko relevantný. Otázky zdravého životného štýlu a aktívneho starnutia súvisia
takmer so všetkými sektormi nášho života a spoločnosti
a často si vyžadujú regulačné opatrenia. Sektor zdravotnej a
sociálnej starostlivosti je takisto vysoko relevantný zo sociálno-ekonomického
hľadiska, keďže patrí medzi sektory, na ktoré sa vynakladajú
najväčšie finančné prostriedky (verejné a súkromné);[8] a tento sektor ponúka nielen dostatok
príležitostí na hospodárske a technologické inovácie, no takisto má veľký
potenciál v oblasti sociálnej inovácie.
Sociálno-ekonomickú
podstatnosť možno ďalej podčiarknuť skutočnosťou,
že Európa čerpá výhody z prítomnosti stabilného farmaceutického
sektoru a dobre vyvinutých systémov zdravotnej a sociálnej starostlivosti,
ktoré poskytujú prácu miliónom ľudí v celej EÚ. Tento sektor je takisto
jedným z najväčších vyspelých výrobných sektorov v EÚ. Potenciál
rastu v týchto oblastiach je veľmi veľký, keďže starnúca
spoločnosť znamená zvýšenie súhrnného dopytu po starostlivosti a
produktov a služieb na zabezpečenie nezávislého života.
Do úvahy
prichádzajú aj ďalšie sektory, napríklad cestovný ruch. Starnúce
obyvateľstvo tvorí vo veľkej miere generácia, ktorá je zvyknutá
cestovať a chce v tom pokračovať, má vysoké požiadavky na
kvalitu, a teda si vyžaduje čoraz viac prístupných služieb (doprava,
hotely, zábava atď.). Prístupnejšie služby cestového ruchu môžu
zvýšiť konkurencieschopnosť celého sektora a podporili by
väčšie začlenenie starnúceho obyvateľstva. 
V neposlednom
rade EÚ profituje v tejto oblasti z výskumu a vzdelávania na
svetovej úrovni. V mnohých členských štátoch EÚ sú excelentné
výskumné infraštruktúry a inštitúcie, ktoré zabezpečujú príťažlivú
základňu pre zapojenie priemyslu do plánovaných činností EIT.
Výzvy spojené so zdravým životným štýlom platia
v celej Európe. Reakcie, ktoré môže zabezpečiť ZIS, si vyžadujú intenzívnu
spoluprácu excelentných, multidisciplinárnych a multisektorových tímov
s účastníkmi zo všetkých sektorov znalostného trojuholníka
(výskum, podniky a vzdelávanie). Pridanou hodnotou ZIS s týmto
tematickým zameraním by bolo prepájanie činností v oblasti inovácie
a vysokoškolského vzdelávania s už jestvujúcou excelentnou výskumnou
základňou. Týmto počínaním bude klásť zvláštny dôraz na
učebné osnovy vysokoškolského vzdelávania, rozvoj nových zručností
(potrebných napr. pre technologický rozvoj, ale aj v oblasti starostlivosti
o starších), bude posilňovať hľadisko podnikania
s cieľom podporiť rozvoj vysoko podnikavej pracovnej sily
v tejto oblasti, podporovať vývoj nových produktov a služieb
a posilňovať jestvujúce hodnotové reťazce alebo dokonca
vytvárať nové. Príklady možných produktov a služieb, ktoré by
bolo možné vytvoriť prostredníctvom ZIS, siahajú za hranice technických
využití (napr. aplikácie na ošetrovanie, kódovanie, normalizáciu
a interpretáciu údajov v oblastiach ako je rakovina, srdcovo-cievne
ochorenia; alebo nástroje na posudzovanie rizika a včasné odhalenie)
a mohli by podnietiť sociálnu inováciu vrátane nových koncepcií na
zlepšenie napr. riadenie životného štýlu a stravovania, podporu aktívneho
a nezávislého života v prostredí priaznivom pre danú vekovú skupinu
alebo na zachovávanie hospodársky udržateľných systémov starostlivosti. 
Zameraním sa na systémové hľadiská
európskych systémov zdravotnej a sociálnej starostlivosti a
na podporu aktívneho starnutia by ZIS s týmto tematickým zameraním
mohlo takisto zaistiť väčšiu spoluprácu medzi veľkými
a menšími, špecializovanejšími firmami s cieľom dosiahnuť
väčší obeh poznatkov. Prínosom ZIS v tejto oblasti by mohlo byť
vytvorenie inovatívnych partnerstiev na miestnej úrovni, ktoré sú mimoriadne
dôležité v sektore služieb. 
Prostredníctvom svojho integrovaného prístupu
k znalostnému trojuholníku by tak ZIS zamerané na zdravý životný štýl a
aktívne starnutie bolo kľúčovým prispievateľom
k riešeniu tzv. „európskeho paradoxu“ – predstavovalo by pridanú
hodnotu v oblasti excelentného postavenia EÚ v rámci vedeckého výskumu a túto
devízu by premieňalo na inovatívne produkty a služby a nové obchodné
príležitosti a trhy. 
Hlavné riziká úspechu ZIS v tomto tematickom
okruhu súvisia predovšetkým s nevyhnutnými sprievodnými rámcovými podmienkami
v oblasti inovácie a politiky, ktoré by si mohli vyžadovať
určité úpravy, na riešenie ktorých sa ZIS priamo nezameriavajú[9]. Preto musia ZIS nadväzovať
na súčasné činnosti EÚ a vnútroštátne činnosti
v oblasti inovácie a politiky zamerané na tieto otázky (pozri
nasledujúci oddiel). 
3.                      
SYNERGIE A DOPLNKOVOSŤ
S JESTVUJÚCIMI INICIATÍVAMI
Otázky zdravia
a aktívneho starnutia sa výrazne podporujú v mnohých iniciatívach EÚ.
Tieto iniciatívy zahŕňajú okrem zdravotníckeho sektora široké
rozpätie politických oblastí, napr. hospodárstvo, bezpečnosť
a životné prostredie. Nepriamo tak prispievajú k dosahovaniu
cieľov stratégie Európa 2020 v oblasti výskumu a vývoja/inovácie,
zamestnanosti a sociálneho začlenenia. 
ZIS zamerané na
inovácie v oblasti zdravého životného štýlu a aktívneho starnutia
bude úzko spolupracovať s pilotným európskym partnerstvom v oblasti
inovácií v rámci aktívneho a zdravého starnutia. Bude prihliadať
na konkrétne opatrenia predstavené v strategickom inovačnom pláne európskeho
partnerstva v oblasti inovácií a prispievať k dosahovaniu jeho
cieľov. Vytvorí doplnkovosť s kľúčovými
činiteľmi v oblasti vzdelávania a odbornej prípravy,
a takisto aj v oblasti poskytovania jedinečnej štruktúrovanej
siete odborníkov, ktorí sú kompetentní určovať rámcové podmienky
a osvedčené postupy v otázkach politiky, regulácie alebo
normalizácie, ktoré priamo vplývajú na tento sektor. V kontexte európskeho
partnerstva v oblasti inovácií môže ZIS v tejto oblasti takisto prispieť
k iniciatíve Vedúce trhy v oblasti elektronických zdravotníckych služieb,
ktorej cieľom je podnietiť trh k vytváraniu inovatívnych riešení v
oblasti elektronických zdravotníckych služieb prostredníctvom zamerania sa na
politické nástroje (normalizácia, systémy osvedčovania a verejné
obstarávanie).
Podporovať sa
bude aj koordinácia s iniciatívou spoločného plánovania na podporu výskumu
Alzheimerovej choroby a iných neurodegeneratívnych ochorení a s iniciatívou
spoločného plánovania „Viac rokov, lepší život“ – potenciál a výzvy
demografických zmien. ZIS v tejto oblasti zrýchli a posilní využívanie
excelentného verejného výskumu zhromaždeného v rámci iniciatívy
spoločného plánovania a bude tak riešiť roztrieštenosť
v inovačnom priestore. 
ZIS bude takisto
výrazne stavať na hlavných výsledkoch výskumu spoločnej
technologickej iniciatívy v oblasti inovatívnych liekov
a početných výskumných projektov rámcového programu, ktoré riešia
tento tematický okruh (napr. výskumný program v oblasti zdravia alebo
výskumné činnosti IKT v oblasti zdravia a starnutia),
a využívať ich s cieľom posilniť prenos technológií
a komercializáciu prostredníctvom podnikavých najšpičkovejších
talentov. Koordinácia sa rozvinie aj s prácou programu Pomoc starším alebo
chorým osobám pri samostatnom bývaní a Programu pre konkurencieschopnosť a
inováciu.
ZIS v tejto
oblasti by tieto činnosti dopĺňalo, keďže by sa
sústreďovalo na transdisciplinárne činnosti v rámci znalostného
trojuholníka a intenzívne sa zameriavalo na inovatívne produkty
a služby a podnikateľské vzdelávanie.
4.                      
ZÁVER
ZIS zamerané na širšie otázky inovácie
v oblasti zdravého životného štýlu a aktívneho starnutia
spĺňa kritériá výberu tematických okruhov ZIS:
·                        
Rieši hlavné hospodárske a spoločenské
výzvy (zdravie a blaho počas celého života pre všetkých,
a súčasné zachovávanie hospodársky udržateľných systémov
starostlivosti) a prispieva k vykonávaniu programu Európa 2020
a jeho cieľov v oblasti zamestnanosti, inovácie, vzdelávania
a sociálneho začlenenia.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v oblasti zdravotníckej
a sociálnej starostlivosti, najmä s európskym partnerstvom v oblasti
inovácií v oblasti aktívneho a zdravého starnutia. 
·                        
Môže stavať na pevnej výskumnej základni a
solídnom sektore priemyslu, ktorý ZIS priláka. Je schopné zmobilizovať
investície a dlhodobé záväzky zo sektoru podnikania a ponúka možnosti
pre rôzne vznikajúce produkty a služby.
·                         
Bude riešiť európsky paradox, keďže bude
stavať na silnej výskumnej základni EÚ a hľadať nové
inovatívne prístupy s cieľom zlepšiť kvalitu života európskych
občanov a zachovať hospodársku udržateľnosť systémov
zdravotnej a sociálnej starostlivosti.
·                        
Vytvára udržateľné a systémové vplyvy,
ktoré sa merajú podľa počtu nových vzdelaných podnikavých ľudí,
nových technológií a nových podnikov. Bude podporovať rozvoj nových
technológií a sociálnu inováciu.
·                        
Zameriava sa na prekonávanie vysokej úrovne roztrieštenosti
celého sektoru zdravotnej a sociálnej starostlivosti; a bude
združovať kritické množstvo excelentných zainteresovaných strán
v oblasti výskumu, inovácie, vzdelávania a odbornej prípravy
v celom sektore.
·                        
Využíva systémový prístup, a preto si vyžaduje
transdisciplinárnu prácu so zapojením rôznych oblastí poznatkov, napr.
medicínu, biológiu, psychológiu, ekonómiu, sociológiu, demografiu, IKT.
Informačný hárok 4: Suroviny[10] – udržateľné
skúmanie, ťažba, spracovanie, recyklácia a nahrádzanie
1.                      
VÝZVA
Moderná spoločnosť je úplne závislá
od prístupu k surovinám. Prístup k cenovo dostupným surovinám je
základom účinného fungovania hospodárstva EÚ. Trojica faktorov, ktoré
predstavuje ubúdanie vyčerpateľných prírodných zdrojov, rastúca
svetová populácia a rýchlo sa zvyšujúca úroveň spotreby
v rozvíjajúcom sa svete, kladie čoraz väčšie požiadavky na
suroviny a prírodné zdroje planéty. Tieto faktory patria medzi tie, ktoré sú
zodpovedné za predpovedaný nárast spotreby prírodných zdrojov
v nasledujúcich desaťročiach.
Ako sa zdôrazňuje v pláne na
dosiahnutie energetickej účinnosti a v programe Horizont 2020,
mali by sme sa zamerať na zabezpečenie prístupnosti a dostupnosti
surovín potrebných pre európske hospodárstvo a zabezpečenie nášho
blaha, a zároveň vytvárať hospodárstvo účinné z hľadiska
zdrojov, ktoré napĺňa potreby rastúcej populácie v rámci ekologických
obmedzení vyčerpateľnej planéty. 
2.                      
RELEVANTNOSŤ A VPLYV
Tento tematický
okruh je vysoko relevantný z hľadiska dosahovania hospodárskeho
a spoločenského vplyvu. Suroviny sú základom svetového
hospodárstva a kvality života; rastúca účinnosť zdrojov bude
kľúčom k zabezpečeniu rastu a tvorby pracovných miest
v Európe. Prinesie veľké hospodárske príležitosti, zlepší
produktivitu, zníži náklady a zvýši konkurencieschopnosť.
Hoci EÚ má
excelentný výskumný pôvod a rôzne centrá excelentnosti jestvujú, na
zhodnotenie kapitálu v tejto prioritnej oblasti by bolo možné urobiť
oveľa viac. ZIS by bolo na tento účel
mimoriadne vhodné.
V nadväznosti na iné činnosti EÚ by
sa ZIS v tejto oblasti malo zamerať na podporu vytvárania
znalostných osí a odborných stredísk zameraných na akademické, technické
a praktické vzdelávanie a výskum v oblasti udržateľnej povrchovej,
podpovrchovej a podmorskej ťažby, nakladania s materiálmi, recyklačných
technológií, nahradzovania materiálov a geopolitického obchodovania so
surovinami. Pôsobilo by tak ako maklér a stredisko výmeny informácií pre
európske centrá excelentnosti v týchto súvisiacich tematických oblastiach
a riadilo by výskumné programy so strategickým významom pre priemysel EÚ.
Pre tento dôvod a s cieľom maximalizovať vplyv opatrení
a vyhnúť sa akémukoľvek zdvojovaniu v rámci činností
EÚ vrátane európskeho partnerstva v oblasti inovácií v oblasti surovín ZIS
zabezpečí potrebné doplnenie v oblasti ľudského kapitálu (t. j.
odborná príprava, vzdelávanie), pokiaľ ide o inovačné pilotné akcie
v oblasti technológií (napr. demonštračné zariadenia) pre skúmanie
zeme a mora, ťažbu a spracovanie, zber a recykláciu.
Zároveň by sa v počiatočnej fáze mohli vytýčiť
ciele na nadobudnutie postavenia priekopníka vytváraním pilotných schém a
demonštrácií inovatívnych postupov a riešení vrátane napr. využívania
hospodársky príťažlivých a udržateľných alternatívnych materiálov so
strategickým významom pre EÚ. Neskôr môže podnietiť rozvoj jestvujúcich
trhov a vytváranie nových trhov, a to najmä v oblastiach
udržateľnej ťažby a spracovania, riadenia materiálov,
recyklačných technológií a nahrádzania materiálov. Bude potrebné
posúdiť vplyvy a vypracovať inovačné, nákladovo efektívne
opatrenia na prispôsobenie a zabránenie riziku v prípade obzvlášť
citlivých prostredí, ako je Arktída.
ZIS bude v tejto oblasti zohrávať veľmi
dôležitú úlohu pri prekonávaní prekážky, ktorú predstavuje nedostatok
technológií. Na vytvorenie súboru doplnkových technológií, ktorými by bolo
možné zmeniť podobu tradičných hodnotových reťazcov
v oblasti minerálov a surovín, je potrebná technická inovácia. Ide
o oblasť, ktorá si vyžaduje ďalšiu prácu na vytvorenie nových
postupov s cieľom čo najlepšie využiť a
komercializovať jestvujúce poznatky v tejto oblasti. Podnikateľský
prístup ZIS by bol mimoriadne vhodný pri riešení tejto otázky.
Ďalšou pridanou hodnotou ZIS zameraného
na suroviny je to, že prispieva k riešeniu obmedzených príležitostí
sektora v oblasti vytvárania kontaktných sietí. Rôznorodá povaha
rôznych zapojených výskumných oblastí znamená, že jestvujú obmedzené možnosti
na stretávanie výskumníkov z iných oblastí zamerania a na profitovanie zo
vzájomného obohacovania sa nápadmi a spolupráce, ktorá si bude vyžadovať
podporovanie nákladovo efektívnych riešení prospešných pre životné prostredie. Vytváraním
kontaktných sietí v rámci ZIS, ktoré spájajú zainteresované strany
z troch oblastí znalostného trojuholníka pozdĺž celého hodnotového
reťazca, by sa prispelo k prekonávaniu týchto slabých miest. Umožní
posilnenie prenosu technológií, poznatkov a know-how, a takisto
umožní výskumníkom, študentom a podnikateľom nadobudnúť poznatky
a zručnosti potrebné na vytváranie inovatívnych riešení a na ich
premenu na nové obchodné príležitosti.
3.                      
SYNERGIE A DOPLNKOVOSŤ
S JESTVUJÚCIMI INICIATÍVAMI
EÚ zaradila túto prioritnú oblasť medzi
najväčšie výzvy. ZIS by prispievalo k riešeniu spoločenskej
výzvy programu Horizont 2020 súvisiacej s dodávkami surovín a energetickou
účinnosťou. Prispievalo by k navrhovanému európskemu partnerstvu
v oblasti inovácií v rámci surovín. Európske partnerstvo
v oblasti inovácií v rámci surovín poskytne zastrešujúce rámce, ktoré
uľahčia zosúladenie a synergie jestvujúcich výskumných a
inovačných nástrojov a politík odvíjajúcich sa od ponuky a dopytu. Pokryjú sa činnosti zamerané na technológie,
a takisto aj určovanie rámcových podmienok a osvedčených
postupov v otázkach politiky, regulácie alebo normalizácie, ktoré majú vplyv
na inováciu v danom sektore alebo výzve. ZIS
v tejto oblasti by vytvorilo doplnkovosť v oblasti vzdelávania
kľúčových činiteľov, a takisto aj v oblasti
zabezpečovania jedinečnej štruktúrovanej siete odborníkov. Vytvorí pevnú základňu na podporovanie iných
inovačných činností, ktoré sa budú realizovať v rámci európskeho
partnerstva v oblasti inovácií a ktoré k svojmu úspechu nevyhnutne
potrebujú ľudský kapitál. Bude
mať tiež vhodné postavenie, aby podporovalo európske partnerstvo v
oblasti inovácií pri určovaní rámcových podmienok a najlepších
postupov v otázkach politiky, regulácie alebo normalizácie, ktoré majú
vplyv na daný sektor. ZIS by takisto výrazne
stavalo na a zhodnocovalo výsledky početných výskumných projektov 7.
rámcového programu zameraných na daný tematický okruh, a to najmä tie,
ktoré sú financované v rámci nanovedy, nanotechnológií, materiálov
a nových výrobných technológií a na témy životného prostredia. 
Ďalej by
nadväzovalo na projekty trhového uplatnenia ekologických inovácií v rámci programu
CIP (Program pre konkurencieschopnosť a inovácie), v ktorých
recyklácia materiálov patrí medzi prioritné oblasti. Tieto skúsenosti by sa
ďalej vyžívali v programe Horizont 2020, najmä čo sa týka
spoločenskej výzvy „opatrenia v oblasti klímy, efektívne využívanie
zdrojov a udržateľné dodávky surovín“.
ZIS v tejto
oblasti by tieto činnosti dopĺňalo, keďže by sa
sústreďovalo na transdisciplinárne činnosti v rámci znalostného
trojuholníka a intenzívne sa zameriavalo na inovatívne produkty
a služby a podnikateľské vzdelávanie. 
4.                      
ZÁVER
ZIS v tejto oblasti je najvhodnejšie na
riešenie výzev vymenovaných vyššie. Zároveň spĺňa kritériá
presadzované v oblasti výberu tematických okruhov ZIS v rámci SIP:
·                        
Rieši hlavné hospodárske a spoločenské
výzvy, ktorým čelí Európa (potreba vytvárania inovatívnych riešení v
oblasti skúmania, ťažby, spracovania a recyklácie surovín, ktoré sú
nákladovo efektívne, nízkouhlíkové a šetrné voči životnému prostrediu) a
prispieva k dosahovaniu cieľov programu Európa 2020 a jeho
cieľom týkajúcim sa klímy a energie, zamestnanosti, inovácie a
vzdelávania.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v oblasti surovín, najmä s európskym
partnerstvom v oblasti inovácií v oblasti surovín.
·                        
Je schopné mobilizovať investície zo sektoru
podnikania a ponúka možnosti pre rôzne vznikajúce produkty a služby,
a to najmä v oblastiach udržateľnej ťažby
a spracovania, riadenia materiálov, recyklačných technológií
a nahrádzania materiálov. 
·                        
Vytvára udržateľné a systémové vplyvy,
ktoré sa merajú podľa počtu nových vzdelaných podnikavých ľudí,
nových technológií a nových podnikov. Predovšetkým ponúka príležitosti na
vytváranie sociálnej hodnoty vyvíjaním úsilia na dosiahnutie cieľa udržateľnosti
celého životného cyklu produktu – účinnejšie využívanie surovín
a účinné zlepšovanie recyklácie a obnovy surovín.
·                        
Jeho súčasťou je vzdelávacia zložka,
ktorá chýba v iných iniciatívach a bude združovať kritické
množstvo excelentných zainteresovaných strán z oblasti výskumu a inovácie.

·                        
Vyžaduje si transdisciplinárnu prácu, do ktorej sú
zapojené rôzne oblasti poznatkov, napr. geológia, ekonomika, veda
o životnom prostredí, chémia, mechanika a mnohé ďalšie
priemyselné odvetvia (výstavba, automobilový priemysel, letecký a kozmický
priemysel, stroje a zariadenia a obnoviteľné energie).
·                        
Bude riešiť európsky paradox, keďže
Európa v tejto oblasti počíta so silnou vedeckou základňou
a slabým inovačným výkonom. Ponúka možnosti inovácie v oblasti
udržateľnej ťažby a riadenia materiálov. Nahrádzaním
a recykláciou možno podporovať ďalšie zmeny v sektore
a posilňovať investičné činnosti prostredníctvom
vytvárania nových produktov, služieb a prístupov dodávateľského
reťazca.
Informačný hárok 5: Inteligentná bezpečná
spoločnosť
1.                      
VÝZVA 
Jednou z hlavných výzev, ktorá sa má
riešiť v rámci programu Horizont 2020, je potreba zabezpečenia
bezpečnej európskej spoločnosti v kontexte čoraz väčšej
celosvetovej vzájomnej závislosti a prechodu smerom k digitálnej spoločnosti.

Dnešná spoločnosť čelí vážnym
bezpečnostným výzvam, ktoré naberajú na rozmere a sofistikovanosti.
Tieto výzvy spôsobuje vývoj v oblastiach od organizovaného zločinu,
terorizmu, až po cezhraničné nezákonné činnosti a prírodné
a človekom zapríčinené katastrofy, ktoré ohrozujú
a destabilizujú základné zásady našej spoločnosti. Kybernetické útoky
a porušovanie súkromia ohrozujú okrem toho celú prevádzku internetu
a služieb, ktoré sa na ňom ponúkajú. S cieľom podporiť
politiku EÚ na riešenie týchto výzev sú potrebné opatrenia na zabezpečenie
inovácie v sektore bezpečnosti. Opatrenia sú potrebné predovšetkým na
to, aby bolo možné využiť potenciál informačných
a komunikačných technológií a súvisiacich služieb v oblasti
riešenia bezpečnostných výzev. Cieľom je vyplniť medzery Európy
v oblasti bezpečnosti prostredníctvom rozvoja a zavedenia
inovatívnych riešení IKT na boj, prevenciu a zmierňovanie vážnych
a organizovaných zločinov (vrátane kybernetických zločinov), terorizmu,
posilňovania riadenia našich vonkajších pozemných aj morských hraníc
a budovania odolnosti na prírodné a človekom zapríčinené
katastrofy, ako sú napr. lesné požiare, zemetrasenia, záplavy a búrky.
Súčasťou tohto cieľa bude aj rozvoj IKT technológií, zariadení
a služieb na prevenciu, riadenie a spamätávanie sa z kybernetických
útokov a narušení infraštruktúr IKT, ktorými sa zvýši dôvera a
bezpečnosť on-line a ochráni sa súkromie, totožnosť a súkromné
údaje. Prierezovou prioritou pri dosahovaní týchto cieľov je zachovávanie
etiky, súkromia a základných práv občanov.
2.                      
RELEVANTNOSŤ A VPLYV
Bezpečnosť je z politického
a sociálno-ekonomického pohľadu vysoko relevantná. Z hľadiska verejnej politiky sa zachovávanie vhodnej úrovne
bezpečnosti v spoločnosti môže považovať za základný
predpoklad vytvorenia prostredia, v ktorom sú jednotlivci
a spoločnosti motivovaní vykonávať svoje činnosti. Najmä rozširovanie
digitálneho jednotného trhu závisí od dôvery používateľov v oblasti
bezpečnosti transakcií, integrity údajov a ochrany súkromia
a totožnosti. Udalosti spojené s celosvetovým terorizmom
a čoraz väčšie škody na ľudských životoch a aktívach,
ktoré spôsobili prírodné a človekom zapríčinené katastrofy
v ostatných rokoch ešte viac prehĺbili opodstatnenosť zamerania
politiky v tejto oblasti.
K verejným ohľadom v tejto
oblasti sa pridáva aj sociálno-ekonomické hľadisko. Odhaduje sa, že
svetový bezpečnostný trh v oblasti bezpečnostných riešení (mimo
obrany) mal v roku 2009 hodnotu 45 mld. EUR a očakáva sa, že
porastie na 87 mld. EUR v roku 2020 (priemerná miera rastu viac ako 6 %/rok)[11]. Zamestnáva asi 250 000
pracovníkov na svetovej úrovni a 50 000 v Európe. Pri pohľade na
nepriame zamestnanie sa trh bezpečnostných služieb EÚ skladá z viac
ako 1 700 000 súkromných strážcov[12].
K trhovému podielu bezpečnosti IT sa podľa niektorých odhadov
pripočítavajú priame náklady na kybernetický zločin vo výške 350 mld.
EUR ročne na celom svete a 80 miliárd EUR v EÚ. 
ZIS zamerané na inteligentnú bezpečnú
spoločnosť bude schopné zmobilizovať investície a dlhodobé
záväzky zo sektoru podnikania a rozšíriť
a vytvoriť nové trhy pre jej produkty a služby. V rámci ZIS by
sektor podnikania mohli prilákať trhové možnosti v oblasti
inovatívnych IKT produktov a služieb, v ktorých sa podporujú okrem
iného inteligentnejšie riešenia na predchádzanie zločinom, vyššie
bezpečnostné normy prostredníctvom elektronickej identifikácie
a autentifikácie, inteligentnejšie hranice a výstražné systémy s
cieľom lepšej ochrany najdôležitejších infraštruktúr. Pre prierezovú
povahu bezpečnostných technológií budú mať činnosti ZIS vplyv
nielen na bezpečnostný sektor IKT, ale aj na celý trh IKT v oblasti
výrobcov a poskytovateľov služieb výbavy a prístupových
zariadení. 
Integrovaným prístupom ZIS k inovácii
a jeho potenciálom na podporu sociálnej inovácie by bolo možné ešte viac
posilniť spoločenský rozmer bezpečnosti. Budovaním na
silnej výskumnej a vedeckej základni bude ZIS v tejto oblasti schopné
zoskupiť zainteresované strany z oblasti vzdelávania a inovácie,
ktoré by sa inak nestretli, s cieľom vytvárať nové poznatky,
koncepcie, obchodné modely, prístupy a stratégie na riešenie
spoločenských bezpečnostných výzev a podporu blaha občanov.
Cieľom je dosiahnuť, aby tieto nové inovatívne produkty, služby,
postupy, modely a prístupy vytvorené v rámci ZIS reagovali na
naliehavé potreby v oblasti bezpečnejšej európskej spoločnosti,
v ktorej sa občania cítia bezpečne vo svojom každodennom živote
(vrátane občanov so zraniteľnejším postavením). Pozornosť by sa
mohla venovať ochrane súkromia jednotlivca, ochrane detí na internete
a ochrane voči zneužívaniu totožnosti a profilov,
a zároveň by sa mohla zvyšovať používateľskú
prístupnosť a prijatie.
Spoločenský rozmer ZIS zameraného na
bezpečnú spoločnosť by sa mohol ešte viac posilniť modelom
spoločného umiestnenia ZIS, prostredníctvom ktorého úzko spolupracujú
regionálni činitelia, a zároveň sa v ňom spájajú
spôsobilosti a zručnosti vytvorené v rôznych oblastiach
špecializácie.
Hlavným prvkom pridanej hodnoty ZIS zameraného
na bezpečnú spoločnosť bude jeho príspevok k snahe
o prekonanie súčasnej úrovne roztrieštenosti a pevného
roztriedenia, ktorým čelí tento sektor v celej Európe.
Prostredníctvom svojho integračného a transdisciplinárneho prístupu
vytvorí príležitosti na vytvorenie bližšej spolupráce medzi činiteľmi
znalostného trojuholníka (podniky, výskum a univerzity), jednotlivcami
a verejnými orgánmi pôsobiacimi v rôznych oblastiach poznatkov,
a zaručí tak lepšie prepojenie technologických, spoločenských,
politických a regulačných ohľadov a trhový potenciál.
ZIS zamerané na inteligentnú bezpečnú
spoločnosť takisto pomôže riešiť potrebu kvalifikovanej
pracovnej sily. Bude zohrávať veľmi dôležitú úlohu pri pretváraní
vzdelávacieho priestoru v tejto oblasti. Zároveň ponúkne
príležitosť na podporu nových vzdelaných podnikavých ľudí,
ktorí sú schopní vyvíjať nové inovatívne technológie, služby
a podniky. Toto zameranie na podnikanie bude v tejto oblasti
mimoriadne relevantné, keďže táto oblasť má potenciál na pritiahnutie
vysokého počtu MSP.
V súvislosti s inovačnými
a vzdelávacími cieľmi ZIS môže ZIS takisto nepriamo podporovať
zvýšenú informovanosť občanov, súkromného sektoru
a inštitucionálnych konečných používateľov (civilná ochrana,
policajné zbory, pohraničná stráž atď.), a takisto aj
ovplyvňovať ich postoje voči novým inovatívnym riešeniam.
ZIS zamerané na inteligentnú bezpečnú
spoločnosť má potenciál vytvoriť udržateľný
a systémový vplyv, ktorý sa meria podľa počtu nových
vzdelaných podnikavých ľudí, nových technológií, podnikov, modelov
a prístupov, a takisto ponúka aj možnosť na vytvorenie vplyvu
na celosvetovej úrovni. Bezpečnostné výzvy majú celosvetovú povahu
a mali by sa riešiť v spolupráci s tretími krajinami.
Hlavné riziká úspechu ZIS v tomto tematickom
okruhu súvisia predovšetkým s nedostatkom vyžadovaných inovačných
rámcových podmienok, ako napr. priaznivé regulačné podmienky, normalizácia
a verejné obstarávanie. V niektorých európskych krajinách sa
vyzdvihuje nedostatok jasnej verejnej politiky a stratégie v oblasti
bezpečnosti ako faktor, ktorý znižuje jasnosť na strane dopytu
a vývoj na strane dodávok. Ďalším problémovým prvkom
bezpečnostného sektora je vymedzenie hraníc požiadaviek obrany. Hoci
obrana nebude pokrytá v rámci ZIS zameraného na inteligentnú bezpečnú
spoločnosť, medzi bezpečnosťou a obranou v oblasti
pridruženej technológie a systémových požiadaviek nie je jasná hranica. Predpokladom
úspechu tohto ZIS je dosiahnuť, aby sa zapojili koneční používatelia
a najmä verejné orgány. Je to ťažká úloha a bude si vyžadovať úzku
spoluprácu s príslušnými iniciatívami Komisie zameranými na politiku
v tejto oblasti. Očakáva sa, že tieto riziká sa budú riešiť tak,
že ZIS budú nadväzovať na súčasné činnosti EÚ
a vnútroštátne činnosti v oblasti inovácie a politiky
zamerané na tieto otázky (pozri nasledujúci oddiel).
3.                      
SYNERGIE A DOPLNKOVOSŤ
S JESTVUJÚCIMI INICIATÍVAMI
Uvedené ZIS by sa navzájom dopĺňalo
s množstvom iniciatív EÚ v tomto tematickom okruhu. 
ZIS zamerané na inteligentnú bezpečnú
spoločnosť bude prispievať k dosahovaniu cieľov
programu Horizont 2020. Bude vychádzať z výsledkov početných
výskumných projektov RP zameraných na danú tému – najmä z tých, ktoré sú
financované v rámci oblasti bezpečnosti, dôvery
a bezpečnosti IKT, budúceho internetu a sociálno-ekonomických a
humanitných vied. Zohľadnia sa príslušné činnosti JRC.
Takisto bude nadväzovať na prácu
príslušných agentúr EÚ, ako je napr. FRONTEX (v oblasti pohraničnej
bezpečnosti), Europol (v oblasti boja proti vážnym medzinárodným
zločinom a terorizmu), ENISA (v oblasti bezpečnosti sietí a
informácií) a CEPOL (Európska policajná akadémia). 
ZIS v tejto
oblasti by tieto činnosti dopĺňalo, keďže by sa
sústreďovalo na transdisciplinárne činnosti v rámci znalostného
trojuholníka a intenzívne sa zameriavalo na inovatívne produkty
a služby a podnikateľské vzdelávanie.
4.                      
ZÁVER
Na riešenie výzev vymenovaných vyššie by bolo
najvhodnejšie také ZIS, ktoré sa zameriava na úlohu IKT pri zabezpečovaní
inovácie pre bezpečnú spoločnosť, a ktoré sa intenzívne
zameriava na pretvorenie vzdelávacieho programu v tejto oblasti. Zároveň
spĺňa kritériá presadzované v oblasti výberu tematických okruhov ZIS
v rámci SIP:
·                        
Rieši hlavné hospodárske a spoločenské
výzvy (potreba vyplniť medzery v oblasti bezpečnosti
a smerovať k prevencii bezpečnostných hrozieb,
a zároveň integrovať spoločenské hľadiská)
a prispieva k vykonávaniu programu Európa 2020 a dosahovaniu
jeho cieľov v oblasti zamestnanosti, inovácie, vzdelávania
a sociálneho začlenenia.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v tejto oblasti. 
·                        
Je schopné zmobilizovať investície
a dlhodobé záväzky zo sektoru podnikania a ponúka možnosti pre rôzne
vznikajúce produkty a služby.
·                        
Vytvára udržateľné a systémové vplyvy,
ktoré sa merajú podľa počtu nových vzdelaných podnikavých ľudí,
nových technológií, podnikov a služieb. Bude podporovať rozvoj nových
technológií a sociálnu inováciu.
·                        
Bude budovať na silnej výskumnej
a vedeckej základni a zoskupovať zainteresované strany z oblasti
vzdelávania a inovácie, ktoré by sa inak nestretli s cieľom
vytvárať nové poznatky, koncepcie, obchodné modely, prístupy
a stratégie na riešenie spoločenských bezpečnostných výzev.
·                        
Prispieva k prekonávaniu súčasnej úrovne
roztrieštenosti a pevného roztriedenia, ktorým čelí tento sektor
v celej Európe.
·                        
Využíva systémový prístup a preto si vyžaduje
transdisciplinárnu prácu so zapojením rôznych oblastí poznatkov, ako sú napr.
IKT, sociálno-ekonomické a humanitné vedy, civilná ochrana, zdravotníctvo,
doprava, energetika a iné.
Informačný hárok 6: Mobilita v meste
1.                      
VÝZVA
Tematická oblasť inteligentnej, zelenej
a integrovanej dopravy sa určila za jednu z hlavných
spoločenských výzev, ktoré sa budú riešiť v rámci programu
Horizont 2020. Biela kniha o doprave z roku 2011 podčiarkuje
význam prijatia opatrení v tejto oblasti v nastávajúcom
desaťročí. Mobilita v meste je mimoriadne náročná úloha.
Týka sa množstva tém, ako je napr. doprava (vrátane nových koncepcií mobility,
organizácie dopravy, logistiky, bezpečnosti a ochrany dopravných
systémov), otázky ochrany životného prostredia (znižovanie emisií skleníkových
plynov, znečistenie ovzdušia a hluk), urbanistické plánovanie (nové
koncepcie zbližovania práce a života) a má významný vplyv na úrovni
hospodárstva aj spoločnosti (vytváranie nových podnikov,
zamestnanosť, sociálne začlenenie, stratégie v oblasti bývania a
umiestňovania). Zastrešujúcim cieľom je zlepšovať kvalitu života
európskych občanov, ktorí v čoraz väčšom množstve žijú vo
veľkých mestských konglomeráciách, v ktorých sa vytvára veľký podiel
európskeho hospodárskeho výkonu[13].
Udržateľnú mobilitu v meste možno
dosiahnuť len ak sa vytvoria prelomové inovácie vedúce k ekologickejším,
inkluzívnejším, bezpečnejším a inteligentnejším riešeniam. Ak sa tak
nestane, v dlhodobom meradle to spôsobí vysoké spoločenské,
ekologické a hospodárske náklady. Avšak nové inovatívne koncepcie
mobility, najmä v prípade, keď sa individuálne dopravné prostriedky
majú nahradiť verejnou a hromadnou dopravou, by mali občania
vedieť prijať. Prinášanie zmeny správania bez znevýhodnenia kvality
života a nákladov na život v mestských oblastiach predstavuje jednu
z najväčších výzev, ktorú bude treba riešiť v tejto
oblasti.
2.                 
RELEVANTNOSŤ A VPLYV
Kľúčovým
cieľom ZIS zameraného na mobilitu v meste bude zabezpečiť ekologickejší,
inkluzívnejší, bezpečnejší a inteligentnejší systém mobility
v meste.
Ako sa už uviedlo
v predchádzajúcom texte, tento tematický okruh je z pohľadu
spoločnosti a verejnej politiky vysoko relevantný. Takisto je vysoko
relevantný zo sociálno-ekonomického pohľadu, keďže
zahŕňa významné hospodárske sektory s ohľadom na HDP
a zamestnanosť, ako napr. automobilový sektor alebo sektor výstavby.
Mobilita v meste je ďalej prepojená so stratégiami na ochranu
životného prostredia a je plne vstavaná do politík v oblasti
sociálneho začlenenia, umiestňovania, bývania a urbanistického
plánovania. 
ZIS zamerané na
mobilitu v meste nadväzuje na priority vymedzené v programe
Horizont 2020, ako aj na ciele stratégie Európa 2020 na zabezpečenie
inteligentnejšieho, udržateľnejšieho, nízkouhlíkového a inkluzívneho
mestského rozvoja. ZIS v tejto oblasti by mohlo prispievať
k dosahovaniu všetkých cieľov stratégie Európa 2020, napríklad
prostredníctvom podpory ekologicky účinných riešení, inteligentných
systémov IKT na riadenie dopravy a zabezpečovania účinnejších
a cenovo dostupnejších dopravných služieb. 
Keďže
mobilita v meste je vo svojej podstate systémová, ZIS v tejto
oblasti by mohlo poskytnúť množstvo možností inovácie pozdĺž
inovačného reťazca, napr. vytváranie multimodálnych dopravných
systémov a inteligentnejších a udržateľnejších dopravných
riešení.
ZIS so zameraním
na mobilitu v meste vychádza z pevnej technologickej a priemyselnej
základne a ponúka potenciál na vytváranie nových produktov
a služieb[14],
a to najmä v oblasti udržateľného plánovania
a v ekopriemysle. 
Intenzívna
politická pozornosť a podpora tejto tematickej priority sa takisto
využije pri rozvoji inovatívnych modelov mobility v meste. Tieto inovatívne
mestské modely by okrem toho mohli mať celosvetový vplyv, ak sa
prenesú do masívne rastúcich mestských konglomerácií v iných častiach
sveta, najmä v Afrike, Ázii a Latinskej Amerike. 
ZIS v tejto
oblasti by mobilitu v meste a plánovanie dopravy v meste
umiestnili do širšieho kontextu udržateľného urbanistického plánovania
a územného rozvoja na miestnej a regionálnej úrovni. ZIS by tak
ponúkalo výhodu pracovať v multidisciplinárnej
a medzisektorovej oblasti a prispievať k prekonávaniu
súčasnej úrovne organizačnej roztrieštenosti, ktorej tento sektor
čelí. Vytvorilo by príležitosť na vytvorenie užšej spolupráce
medzi verejnými orgánmi (hlavne na miestnej a regionálnej úrovni), miestnymi
združeniami a súkromným sektorom (ako sú napr. developeri
a infraštruktúrni činitelia), výskumnými inštitútmi
a univerzitami (integrácia znalostného trojuholníka). Zoskupovaním
partnerov svetovej triedy v nových zloženiach umožní ZIS zameranému na mobilitu
v meste čo najlepšie využívať jestvujúce zdroje a obchodné
príležitosti vytvorené prostredníctvom týchto nových hodnotových reťazcov.
ZIS zamerané na
mobilitu v meste sa bude zameriavať na tie činnosti
inovačného trojuholníka, ktoré budú môcť využiť dodatočnú
podporu EÚ, najmä prostredníctvom EIT. V skutočnosti bude hlavnou
pridanou hodnotou ZIS v tejto oblasti jeho úloha v oblasti integrácie
troch zložiek znalostného trojuholníka a prinášania systémovej zmeny
spôsobu spolupráce inovačných hráčov. Zameranie ZIS na
inováciu pochádzajúcu od ľudí, ktorá do stredu úsilia ZIS stavia
študentov, výskumníkov a podnikateľov, bude takisto podstatné pri
riešení výzev vymenovaných vyššie. Výsledkom bude kladenie veľkého dôrazu
na vzdelávanie/odbornú prípravu, podnikanie a využívanie výsledkov, napr.
rozvoj zručností a poznatkov odborníkov na dopravu v meste
v rámci miestnych a regionálnych orgánov (celoživotné vzdelávanie,
program výmeny pracovníkov, odborná príprava pre odborníkov), poskytovanie
osobitných vysokoškolských programov v oblasti mobility v meste
(letné školy, výmenné programy), úspešný prenos inovatívnych dopravných
koncepcií na trh (podniky založené ako vedľajší produkt a nové
podniky zo strany univerzít a výskumných inštitúcií atď.). V rámci
ZIS s týmto tematickým zameraním by sa mohla viac rozvinúť koncepcia
spoločného umiestnenia, keďže tento tematický okruh má prirodzene
silný miestny a regionálny rozmer.
3.                 
SYNERGIE A DOPLNKOVOSŤ
S JESTVUJÚCIMI INICIATÍVAMI
Otázky mobility sa
výrazne podporujú v mnohých iniciatívach EÚ. EÚ sa tejto oblasti plne
venuje.
Prepojenia
s inými činnosťami EÚ jestvujú a budú sa
posilňovať. ZIS zamerané na mobilitu v meste bude takisto
zohľadňovať opatrenia vytvorené v rámci akčného plánu v
oblasti mobility v meste a akčného plánu v oblasti inteligentného systému
dopravy. 
Predovšetkým bude
spolupracovať s plánovanými európskymi iniciatívami v oblasti inteligentných
miest a spoločenstiev zastrešujúcimi energetickú účinnosť, IKT
a mestskú dopravu. ZIS by predovšetkým vytvorilo doplnkovosť
v oblasti vzdelávania kľúčových činiteľov,
a takisto aj v oblasti poskytovania štruktúrovanej siete odborníkov,
ktorí sú kompetentní určovať rámcové podmienky a najlepšie postupy
v otázkach regulácie a politiky, ktoré majú vplyv na tento sektor. 
Potrebná je aj
koordinácia so spoločnou programovou iniciatívou „Mestská Európa“,
ktorá spája vnútroštátne výskumné snahy na pretvorenie mestských oblastí na
inovačné a technologické strediská, vytvára ekologicky
prijateľné a inteligentné vnútorné a medzimestské dopravné logistické
systémy, znižuje ekologickú stopu a zvyšuje klimatickú neutrálnosť. ZIS
v tejto oblasti zrýchli a posilní využívanie excelentného verejného
výskumu zhromaždeného v rámci iniciatívy spoločného plánovania
a bude tak riešiť roztrieštenosť v oblasti inovácie.
Ďalšími
prirodzenými partnermi spolupráce ZIS zameraného na mobilitu v meste budú
iniciatíva CIVITAS, ktorá podporuje demonštračné a výskumné projekty
na vykonávanie inovatívnych opatrení v oblasti čistej mestskej
dopravy, a európska priemyselná iniciatíva Inteligentné mestá
a komunity, ktorá sa zameriava na dosiahnutie väčšej
udržateľnosti a účinnosti produkcie a využívania energie
v mestách. 
ZIS v tejto
oblasti by takisto mohlo vytvoriť prepojenia s európskymi
technologickými platformami (ETP) v oblasti dopravy a energetiky, s
verejno-súkromným partnerstvom v oblasti európskych ekologických automobilov
a s početnými projektmi rámcového programu (RP) v tejto
oblasti. ZIS by zohľadňovalo výskumné priority a akčné
plány vymedzené v rámci ETP a doteraz vykonané výskumné práce
v tejto oblasti v rámci verejno-súkromných partnerstiev
a projektov rámcových programov s cieľom posilniť
a zrýchliť preberanie a využívanie týchto výsledkov výskumu. 
Doplnkovosť
sa bude vytvárať aj s „Európskou alianciou priemyslu mobilných technológií
a mobility“. Európska aliancia priemyslu mobilných technológií a mobility
spolufinancovaná v rámci Programu pre konkurencieschopnosť a inovácie sa
zameriava na združovanie regionálnych a národných tvorcov politík, ktorí
podporujú inovatívne riešenia služieb v oblasti mobilných technológií a
mobility s cieľom lepšie zmobilizovať inovatívne služby MSP
v takýchto odvetviach a poskytnúť im lepšiu podporu.
Takisto vytvorí
koordináciu s programom Inteligentná energia – Európa, s projektmi
trhového uplatnenia ekologických inovácií, službami IKT a pilotnými projektmi v
oblasti inteligentnej mobility v meste v rámci Programu pre
konkurencieschopnosť a inovácie(CIP). 
ZIS v tejto
oblasti by tieto činnosti dopĺňalo, keďže by sa
sústreďovalo na transdisciplinárne činnosti v rámci znalostného
trojuholníka a intenzívne sa zameriavalo na inovatívne produkty a služby
a podnikateľské vzdelávanie.
ZIS so zameraním
na mobilitu v meste by sa takisto navzájom dopĺňalo
s niektorými osobitnými činnosťami, ktoré sa už vykonávajú
v rámci dvoch jestvujúcich ZIS. Ide konkrétne o činnosti
spoločenstva Climate KIC v rámci témy prechod na nízkouhlíkové odolné
mestá a prácu spoločenstva EIT ICT Labs v rámci zamerania sa na
inteligentné systémy dopravy a digitálne mestá budúcnosti. ZIS so
zameraním na mobilitu v meste by prevzalo prácu vykonávanú v rámci
týchto ZIS a umiestnilo by ju do širšieho kontextu vytvárania ekologickejších,
inkluzívnejších, bezpečnejších a inteligentnejších systémov mobility v
meste.
4.                 
ZÁVER
ZIS zamerané na mobilitu v meste je
najvhodnejšie na riešenie výzev vymenovaných vyššie. Zároveň
spĺňa kritériá presadzované v oblasti výberu tematických okruhov ZIS:
·                        
Rieši hlavné hospodárske a spoločenské
výzvy (vytvoriť európsky dopravný systém, ktorý je účinný
z hľadiska zdrojov, šetrný voči životnému prostrediu,
bezpečný a plynulý v prospech občanov, hospodárstva a spoločnosti)
a prispieva k napĺňaniu programu Európa 2020 a jeho
cieľov v oblasti klímy a energetiky, zamestnanosti, inovácie a
vzdelávania.
·                        
Zameranie tohto ZIS nadväzuje na priority vymedzené
v programe Horizont 2020 a navzájom sa dopĺňa
s ostatnými činnosťami EÚ v oblasti dopravy, životného
prostredia a energetiky. 
·                        
Upevňovaním podnikateľského
zmýšľania integruje vznikajúce technológie s novými hodnotovými
reťazcami a podporuje prenášanie akademického výskumu do produktov
a služieb. 
·                        
Bude tak riešiť európsky paradox, keďže
bude stavať na silnej výskumnej základni EÚ a hľadať nové
inovatívne prístupy s cieľom zaistiť systém mobility v meste,
ktorý je ekologickejší, inkluzívnejší, bezpečnejší a inteligentnejší.
·                        
Bude združovať kritické množstvo excelentných
zainteresovaných strán z oblasti výskumu, inovácie, vzdelávania
a odbornej prípravy, ktoré by sa inak nestretli.
·                        
Využíva medzisektorový prístup, a teda prepája
rôzne úrovne zodpovednosti od súkromných subjektov po verejnú správu, najmä na
miestnej úrovni, s jednotlivými občanmi.
·                        
Vyžaduje medzidisciplinárnu prácu so zapojením
rôznych oblastí poznatkov a rozvoj nových typov vzdelávania cez hranice
disciplín.
[1]               Ú. v. EÚ L 97, 9.4.2008, s. 1.
[2]               Ú. v. EÚ C , ,
s. .
[3]               V informačných hárkoch sa uvádza syntéza
analýzy o relevantnosti a pridanej hodnote vytvárania ZIS
v navrhovaných tematických okruhoch. Sú v nich uvedené predbežné
informácie o tom, čo by jednotlivé ZIS v špecifických oblastiach
mohli robiť, no budúcim ZIS sa nenariaďujú činnosti ani pracovné
metódy.
[4]               Koncepcia predstavená
v rámci tzv. Sainsburyho preskúmania: The Race to the Top – Lord
Sainsbury’s review of the UK Government’s Science and Innovation Policies
(Súťaž o vrchol – preskúmanie lorda Sainsburyho britských vládnych politík
v oblasti vedy a inovácie), 5. októbra 2007. 
[5]               Eurostat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               Organizácia OSN pre výživu a
poľnohospodárstvo (FAO). 2009.
Svetové poľnohospodárstvo do roku 2050.
[8]               Výdavky na zdravie sa líšia v
závislosti od krajiny. Podiel na HDP
sa pohybuje od 1,1 po 9,7 % a od 4 % až po viac ako 18 % z
celkových verejných výdavkov. V
sektoroch súvisiacich so zdravím je vysoká intenzita výskumu a vývoja – farmaceutický sektor a biotechnológie
zďaleka prevyšujú akýkoľvek iný sektor (15,9 %); zdravotnícke
vybavenie a služby sú takisto veľmi vysoké (6,8 %).
[9]               Napríklad v oblasti
prístupu pacienta k vysoko kvalitným liekom, ktorý sa odďaľuje
pre právne predpisy na schválenie nových liekov na trhu, ku ktorým sa pridáva viac
času venovanému testovaniu a osvedčovaniu, a pre postupy
stanovovania cien a spôsoby preplácania. 
[10]             V tomto dokumente sa bude
používať užšie vymedzenie pojmu “neenergetických,
nepoľnohospodárskych surovín“, aby sa predišlo prelínaniu
s jestvujúcim ZIS v oblasti zmien klímy a energetiky, ako aj s
ďalšími budúcimi prioritnými oblasťami ZIS, ako je napr. oblasť
potravín. 
[11]             Údaje od Európskej organizácie
pre bezpečnosť. 
[12]             Údaje od Konfederácie európskych
poskytovateľov bezpečnostných služieb.
[13]             Viac ako 70 % Európanov
žije v mestských oblastiach, ktoré predstavujú viac ako 25 % územia EÚ. Približne 85 % HDP EÚ sa vytvára v mestských
oblastiach. Očakáva sa, že
urbanizácia sa v Európe do roku 2050 zvýši na 83 %.
[14]             Niekoľko príkladov nových
možných trhov: nové služby pre
cestujúcich, údržba a riadenie pohybu premávky a hustoty premávky;
nové využitia vo vozidlách; imerzné komunikačné služby na podporu
komunikácie a vyhýbania sa cestovaniu (JRC 65426 EN).